OBRADOVIĆ ZA VREME: Uspon i pad DIJANE HRKALOVIĆ (1) | VRANJSKE\nOBRADOVIĆ ZA VREME: Uspon i pad DIJANE HRKALOVIĆ (1)\nPiše: Vukašin Obradović\nVukašin Obradović, nekadašnji urednik i vlasnik novina „Vranjskih“, nastavlja seriju velikih tekstova za beogradsko „Vreme“.\nOvoga puta, u žiži interesovanja Obradovića je stanje u MUP-u Srbije, sa posebnim osvrtom na raniju sekretarku Dijanu Hrkalović i njenu karijeru.\nO tome, ali i mnogo čemu drugom, Obradović je razgovarao sa bivšim inspektorom Nebojšom Trbovićem, jednim od svedoka ali i učesnika u društvenim menama koje su zadesile Srbiju u prethodne dve decenije.\nTrbovićeva profesionalna karijera u BIA, MUP u i, potom, napuštanje policije umnogome odslikavaju iskušenja kroz koja su ove službe i sama zemlja prolazile i još prolaze.\nOBRADOVIĆ: Kako ste se našli u bezbednosnim službama?\nNEBOJŠA TRBOVIĆ: Završio sam Ekonomski fakultet u Beogradu i počeo da radim u Resoru državne bezbednosti posle 5. oktobra 2000. Prošao sam kompletnu proceduru: testiranja, psiho-testove, zdravstvene preglede, razgovore... Radni odnos u Državnoj bezbednosti zasnivam 2001. To podrazumeva da počnete sa najjednostavnijim poslovima. Reč je o Odeljenju za tajnu pratnju i da u tih godinu dana završite šestomesečni kurs Državne bezbednosti, razne vrste obuka i upoznate se sa svim vrstama propisa i zakona vezanim za Državnu bezbednost. Konkretno: koja sredstva koristi u svom radu, čime se DB bavi, kakvu ulogu ima u sistemu odbrane i tako dalje.\nKada prelazite na operativni rad?\nNakon godinu dana u Odeljenju za tajnu pratnju i pomenutog kursa prešao sam na operativne poslove u tadašnje Treće odeljenje Resora državne bezbednosti, Centar Beograd. Ono se tada bavilo ekstremizmom i terorizmom, a ja sam radio u Odseku za srpski terorizam i ekstremizam čija je nadležnost, posle Petog oktobra, podrazumevala i borbu protiv organizovanog kriminala.\nDo kada radite u Državnoj bezbednosti?\nU Državnoj bezbednosti sam bio do 2003. Razočaran pomalo onim šta se tu događalo, na svoj zahtev 5. marta 2003. prelazim u Upravu za borbu protiv organizovanog kriminala (UBPOK); načelnik je tada bio Boro Banjac, a njegov zamenik Dragan Karleuša.\nU UBPOK u sam ostao do 2009, kada odlazim u Upravu kriminalističke policije (UKP), Odsek za kontraobaveštajne poslove. Tu je sa mnom radio još samo Milutin Ateljević Tinko. On je takođe došao iz Državne bezbednosti – tada već BIA – ali je za razliku od mene, prešao kao neraspoređen kadar. Naime, u jesen 2002. za direktora BIA postavljen je Andrija Savić i rađena je neka vrsta trijaže. To je bio prvi pokušaj da se izvrši kadrovska reforma u BIA po ugledu na neke istočnoevropske zemlje. Međutim, kod nas je sve relativno: ljudi su bili neraspoređeni šest meseci, a onda su – kako je ko našao vezu – vraćani u BIA ili odlazili u MUP. Tada je ukinut Resor državne bezbednosti. Formirana je Bezbednosno informativna agencija (BIA), smanjen je broj zaposlenih... Uglavnom, ljudi koji su za sobom imali neke afere prebačeni su na rad u MUP, što je bio cilj i smisao ovih promena.\nOdsek u kojem smo bili Ateljević i ja ukinut je posle 2009. i posle prebačen u kabinet ministra unutrašnjih poslova kao sada već čuveno Odeljenje za poslove bezbednosti gde su, nakon dolaska Nebojše Stefanovića, dovedeni Goran Papić i družina; oni su radili na praćenjima, prisluškivanjima, nadzoru novinara i slično.\nOvo Odeljenje zapravo je nastalo još u vreme Ivice Dačića: Branko Lazarević je tražio da se Odsek za kontraobaveštajne poslove ukine u UKP u i da se kao Odeljenje za poslove bezbednosti prebaci iz UKP a u kabinet ministra. Dakle, da jedno operativno odeljenje – što do tada nije bio slučaj – bude pod ingerencijama i u nadležnosti ministra. Kasnije su mu proširili nadležnosti i na izdavanje sertifikata za pristup tajnim podacima, a između ostalog bilo je zaduženo za kontraobaveštajnu zaštitu.\nNisam otišao u to Odeljenje, već sam 2010. prebačen u Unutrašnju kontrolu i postavljen za šefa Odseka za kriminalističko-upravne poslove. Sve do 2017. i mog napuštanja MUP a, bio sam u Unutrašnjoj kontroli.\nKada se javljaju vaši prvi problemi?\nVeć 2009. kolega Dejan Tripković i ja otkrivamo da načelnik Službe za specijalne istražne metode (SSIM) Goran Biorac tajno snima svoje telefonske razgovore sa rukovodiocima MUP a, ali i sa drugim licima sa kojima je imao telefonske kontakte. On nije obaveštavao sagovornika da se razgovor snima već je bez njihovog znanja snimao razgovore sa, recimo, direktorom policije ili ministrom unutrašnjih poslova Jočićem.\nZašto je Biorac tajno snimao razgovore?\nNe znam tačno. U tom trenutku maltene je postao običaj u Srbiji da pojedinci iz sveta politike, bezbednosnih službi, policije, pa čak i poslovni ljudi, snimaju razgovore sa drugim ljudima. Pretpostavljam da su neki imali nameru da se zaštite, u smislu da sutradan, kad ih neko pita zašto su nešto preduzeli, imaju potvrdu da im je nadređeni to naložio prilažući snimljeni razgovor. Moguće je da su neki planirali i da tim snimljenim razgovorima ucenjuju pojedince radi napredovanja u službi.\nNisam siguran šta su bili Biorčevi motivi, ali znam da je snimljene razgovore čuvao na jednom serveru u MUP-u. Osim ministra unutrašnjih poslova i direktora policije, snimao je, recimo, ministra odbrane Dragana Šutanovca i mnoge druge. Mi smo videli na tom serveru sumnjiv fajl i pronašli te razgovore, o čemu smo obavestili načelnika UKP a i direktora policije.\nŠta su preduzeli nadležni nakon što ste ih obavestili?\nPosle godinu dana Biorac je smenjen, dostavljena je krivična prijava nadležnom tužilaštvu koja je završila u fioci. Kad smo Tripković i ja otišli da se interesujemo šta se dešava sa prijavom, na omotu je stajao veliki znak pitanja i napisano "dogovor".\nPretpostavljam da je trebalo sa nekim da se napravi dogovor oko daljeg rada na tom predmetu. I tada su počeli moji prvi problemi. Zbog afere "Biorac", Tripković i ja smo prebačeni na druga radna mesta – u mom slučaju to je Policijska uprava za Grad Beograd, Odeljenje za falsifikate i prevare. Tu sam radio nekih šest meseci sve do emisije "Upitnik" na RTS u u kojoj je Tomislav Nikolić, tada predsednik SNS a, upitao Ivicu Dačića zašto smo nas dvojica pomereni sa svojih radnih mesta – šta se to dešavalo i ko je čovek koji snima svoje razgovore. Dačić je posle toga mene rasporedio u Odeljenje za unutrašnju kontrolu, Dejana Tripkovića u Odeljenje za poslove bezbednosti pri kabinetu ministra, a Goran Biorac je smenjen i nakon toga napustio je MUP.\nTo je još jedna priča kako je funkcionisala ta Služba za specijalne istražne metode (SSIM) gde se nalazio sistem za prisluškivanje. Uvek je bila interesantna svima, naročito kabinetu ministra, a u stvari ona je po sistematizaciji bila u Direkciji policije i nije trebalo da ima bilo kakav kontakt sa ministrom policije. Svi su želeli da tu dovedu svog čoveka kako bi znali ko se prisluškuje u tom trenutku i kakvi su sadržaji tih razgovora.\nŠta se dešavalo u međuvremenu sa SSIM?\nOtkako je formirana, Služba za specijalne istražne metode imala je probleme. Nikako nije mogao da se u nju dovede čovek koji bi je vodio na zakonit i profesionalan način – ta Služba je trebalo da bude servis operativi, a ona se s vremenom pretvorila u izvor afera i krivičnih dela, što je ostala do danas.\nDa li se 2012. sa promenom vlasti nešto menja sa ovom Službom?\nNakon odlaska Biorca doveden je Boris Gara. Međutim, on je kasnije optužen zbog odavanja poverljivih policijskih podataka članovima organizovane kriminalne grupe Darka Šarića i da je Branku Lazareviću, šefu kabineta Ivice Dačića, mimo sistema subordinacije, omogućio pristup informacijama o tome ko se prisluškuje i o sadržaju tih razgovora. Obojica su kasnije oslobođeni.\nNa Garino mesto 2012. – a nakon sukoba komandanta žandarmerije Bratislava Dikića i Rodoljuba Milovića oko nekakvog prisluškivanja – dolaze dvojica ljudi iz Unutrašnje kontrole, Ivan Petković i Ljubiša Puzović. Iako je reč o profesionalcima, radi se ipak o nekoj vrsti nagrade jer su njih dvojica radili na slučaju Bratislava Dikića. Oni su tu ostali do 2014. ili 2015, kada se vraćaju u Unutrašnju kontrolu, a na njihovo mesto dolazi Dejan Milenković Bagzi, koga je dovela Dijana Hrkalović.\nKada se zapravo pojavljuje Dijana Hrkalović?\nPrvi put čujem za Hrkalovićevu kada je formirana radna grupa za načelnika UKP-a Rodoljuba Milovića povodom čuvene afere "Papaja". Ona je u tom trenutku bila zamenica šefa kabineta ministra Stefanovića i formalno gledano nije imala nikakve nadležnosti u Direkciji policije. Međutim, ta radna grupa nije bila formirana na nivou Direkcije, već je rešenjem ministra bila sastavljena od radnika Unutrašnje kontrole. Tada, na jednom jutarnjem brifingu, od inspektora kojima sam bio rukovodilac a koji su bili članovi ove radne grupe, prvi put čujem za Dijanu Hrkalović.\nHrkalovićeva je bila u toj radnoj grupi?\nKao zamenica šefa kabineta, ona je bila šef te radne grupe. To je neverovatno, pošto bi šef kabineta trebalo da se bavi administrativnim pitanjima i organizacijom rada samog kabineta. Činjenica da je Hrkalovićeva šef radne grupe i da u njoj vodi glavnu reč, za mene je bilo ogromno iznenađenje. U stvari, dolaskom Branka Lazarevića već se videla namera da se šef kabineta nametne kao ministrov operativac.\nI Lazarević i Vanja Vukić, kao njegov zamenik, pokušavali su da utiču i na kadrovska rešenja. Tadašnji direktor policije Milorad Veljović pružio je otpor i nije hteo da dozvoli da se na određena mesta postavljaju ljudi koje on ne može da kontroliše ili nema poverenja u njih. Mada ne može ministar da postavlja kadrove u Direkciji bez saglasnosti direktora policije, Veljović je povremeno ipak pravio kompromise.\nDakle, prvo je Branko Lazarević počeo da utiče na postavljenja, a kada je došla Dijana Hrkalović, niko više nije pružao nikakv otpor. Veljović je znao da ide u penziju i prepustio Hrkalovćevoj da vodi glavnu reč. Kada je on postao Vučićev savetnik, Stefanović je na predlog Hrkalovićeve postavljao i smenjivao kako god je hteo.\nOtkuda tolika moć Dijane Hrkalović?\nOpšte je poznato da postoji formalna i neformalna moć. Recimo, Rodoljub Milović je mogao da kaže Hrkalovićevoj "je li, bre, ko si ti da mi postavljaš pitanja", ali nije. Naime, znao da iza nje stoji ministar Nebojša Stefanović i da ako to uradi, može da završi kao operativac u Barajevu. Dakle, Hrkalovićeva je moć vukla od ministra Stefanovića. To je bilo jasno kao dan: ona formalno nema nikakva ovlašćenja, ali ukoliko joj se zameriš, ona ode kod ministra Stefanovića i kaže mu "ovog pošalji u Lazarevac". I Stefanović to uradi. Vrlo jednostavno.\nU toku avgusta 2014. godine, Odeljenje za poslove bezbednosti dobija ovlašćenje za primenu Zakona o tajnosti podataka na nivou Ministarstva u smislu izrade bezbednosnih provera za fizička i pravna lica radi izdavanja sertifikata za pristup tajnim podacima, kao i za obezbeđivanje uslova za formiranje Podregistra za razmenu stranih tajnih podataka sa Ministarstvom. Čime se zapravo bavi ovo odeljenje? Da li je to trenutak kada se stvara unutar MUP-a odeljenje koje se bavi praćenjem i prisluškivanjem mimo zakonskih procedura?\nTo Odeljenje, što je veoma važno, nije u Direkciji policije. To je veoma bitno jer po prvi put u istoriji MUP a postoji operativno odeljenje koje odgovara ministru. U sistemu MUP a, jedina operativna služba koja odgovara ministru je Unutrašnja kontrola. Ovo je takođe problematično, ali kroz Odeljenje za poslove bezbednosti prvi put imate operativna lica koja mogu da postupaju po Zakoniku o krivičnom pravu.\nOvo Odeljenje je najpre ograničeno da desetoro ljudi, posle prošireno na dvadeset i služilo je za udomljavanje žena, rođaka, prijatelja... Tek po dolasku Dijane Hrkalović i Ivana Ristića za šefa kabineta Odeljenje počinje da se popunjava njihovim ljudima – ponekad iz policijskih stanica, a ponekad i sa ulice, kao što je slučaj sa Stefanovićevim kumom Goranom Papićem ili Vladimirom Tintorom, ministrovim fitnes trenerom. Potom se tim ljudima daju operativni zadaci koje uopšte ne bi smeli da vrše u tom Odeljenju.\nKoji, na primer?\nRecimo, tajno praćenje. Za tajno praćenje postoje dva osnova. Jedan je iz Zakonika o krivičnom postupku gde vi imate naredbu suda da vršite tajno praćenje sa ili bez slušanja telefona. Druga mogućnost je iz Zakona o policiji kada na osnovu saznanja da bi moglo da dođe do izvršenja krivičnog dela nadgledate neki objekat, pa i lice 24 časa. Oni su preduzimali ove druge radnje. Naravno, pre toga morate da napišete neki akt, službenu belešku, informaciju od saradnika, da otvorite predmet ili operativnu obradu, što oni nisu radili jer su ta lica koja su oni tajno pratili uglavnom bili novinari i političari. Između ostalih i iz Srpske napredne stranke. A pratili su, recimo, i Vojislava Šešelja kad je došao iz Haga.\nDa li vam je poznato koga su još pratili?\nOd novinara Svetu Marjanovića kada je došao za savetnika Zorane Mihajlović, tada ministarke saobraćaja, Milinka Veličkovića sa Megatrenda, novinarku Svetlana Vojinović, između ostalih. Možemo da nagađamo ko je sve praćen i prisluškivan jer su kasnije svi ti deskovi fizički uništeni.\nZanimljiv je slučaj Milinka Veličkovića?\nKada se u javnosti pojavila informacija da je Stefanović plagirao svoj doktorat, pala je sumnja da je Veličković mogao da to iznese u javnost i dat je nalog da se nad njim vrši nadzor. Međutim, Veličković je to nekako saznao i došao je lično u kabinet ministra i pitao da li je to tačno. Stefanović ga je slagao i rekao da nad njim nije vršen nadzor.\nA Sveta Marjanović, zašto je on bio interesantan?\nPretpostavljam da su njegovi kontakti bili interesantni zbog Dmitra Đurovića, tadašnjeg direktora Koridora Srbije, kuma ministra Stefanovića.\nKome su dostavljani svi ti izveštaji?\nDijani Hrkalović i Ivanu Ristiću, šefu kabineta ministra Stefanovića.\nA ministru Stefanoviću?\nMislim da je o svemu obaveštavan jer kad mu je 2016. neformalno predočeno da je kršen zakon, naredio je da se unište svi podaci koji su se nalazili na hard- diskovima.\nDoći ćemo do tog slučaja, samo pre toga možete li mi reći ko je još sve znao za aktivnosti ove grupe?\nBili su upoznati Nebojša Grujić i Milutin Ateljević. Ti ljudi koji su vršili tajni nadzor i pratnju koristili su dodeljena službena vozila, pošto su ostajali posle radnog vremena, pisali su prekovremene sate, a sve su to potpisivali Grujić i Ateljević. Oni su znali za njihove popodnevne aktivnosti.\nU novembru 2015, načelnik Odeljenja za poslove bezbednosti Nebojša Grujić dobija rešenje o premeštaju u Sektor unutrašnje kontrole, a rešenja dobijaju Milutin Ateljević za načelnika ovog Odeljenja i Aleksandar Ljubičić za zamenika načelnika Odeljenja. Šta to praktično znači?\nGrujić je, koliko se sećam, došao u sukob sa Hrkalovićevom ili Ristićem i prebačen je u moju službu. Ljubičić je direktno došao po želji Dijane Hrkalović. Nikad nisam čuo za njega. Doveden je iz neke policijske stanice.\nU tom periodu se uočava prekomerna i bez zakonskog osnova obrada podataka o ličnosti ogromnim brojem upita na informacioni sistem MUP a?\nU informacionom sistemu MUP a nalaze se podaci o svim građanima Srbije: adrese prebivališta, sve njihove promene, motorna vozila koja poseduju... Vide se i dosijei lica – da li su prekršajno ili krivično kažnjavani. U svakodnevnom radu pripadnici MUP a koriste taj informacioni sistem radi identifikacije ili raznih vrsta provere. Povećan broj ulazaka u informacioni sistem izaziva sumnju jer Odeljenje za poslove bezbednosti ne bi trebalo da ima dodir sa građanstvom s obzirom na opis poslova.\nJeste li vi pokušali da upozorite ministra Stefanovića da se u ovom Odeljenju krši zakon?\nJesmo, i to preko njegovog oca Branka Stefanovića, koga je, sticajem okolnosti, poznavao Dejan Tripković. Mi smo u tom trenutku bili ubeđeni da ministar Stefanović to ne zna. A zatim je i Dejan Tripković na iste stvari upozorio Tanju Santrač, savetnicu ministra. Ona je obećala da će o svemu obavestiti ministra Stefanovića, i već sutradan su iz Odeljenja udaljeni Aleksandar Ljubičić, Dejan Pejić, Dejan Udovičić, Marko Zorica, Darko Luković, Srećko Lazić, Vladimir Tintor i Goran Papić. Većina njih je upućena iz Odeljenja u druge organizacione jedinice pritom zadržavajući veće kabinetske plate.\nJesu li oni bili kažnjeni ili nagrađeni?\nNagrađeni, naravno. Tintor je otišao za atašea u Rim, Darko Lazić je postao načelnik odeljenja za korupciju u SBPOK-u... Jedino je Ljubičić otišao u Odeljenje za borbu protiv terorizma za običnog operativca, ali se i on kasnije dogovorio pa je dobio neko rukovodeće mesto. To je bila samo dimna zavesa da se nezadovoljnima pokaže da je to Odeljenje rasformirano, a ionako su već u medijima izašli na loš glas. Recimo, Ateljević je dovođen u vezu sa Ratkom Romićem sa kojim je radio u Državnoj bezbednosti. Međutim, očekivalo se da oni nastave sa svojim aktivnostima jer je Papić otišao u SBPOK i tu postao zamenik načelnika.\nDa li je Vučić znao šta se događa?\nNaravno. Veran Matić je obavestio Vučića. Nakon što smo Matiću pokazali papir o praćenju Svetlane Vojinović, on je bio zapanjen. I samo je rekao "pa ovo je kao kod Slavka Ćuruvije". Odmah je pozvao Vučića i oni su se ubrzo videli. Veran Matić je pokazao papir Vučiću, a ovaj je odmah pozvao ministra i upitao ga da li je to tačno. Stefanović je rekao naravno da nije i na tome se sve završilo. Ipak, verujem da je to bio jedan od razloga da sve te ljude ispremešta kako bi izbegao neke buduće neprijatnosti. Međutim, Vućić ništa nije preduzimao.\nVi mislite da Vučić nije znao šta se radi u ovom Odeljenju?\nVerujem da devedeset posto stvari nije znao.\nŠta se dešava nakon premeštaja većeg broja ljudi iz Odeljenja?\nStvari se tobože vraćaju u normalu i Odeljenje počinje da se, na prvi pogled, bavi uobičajenim poslovima. Dejan Tripković je premešten u Odeljenje za vezu, ali on je već podneo krivičnu prijavu Specijalnom tužilaštvu jer se smatra da je uništavanje opreme i podataka krivično delo za koje niko nije odgovarao. Tužilaštvo daje na rad predmet Bezbednosno informativnoj agenciji. To je nezamisliv presedan. Naravno, Tripkovića zovu u BIA na razgovor, on daje iskaz i posle sedam dana prijava biva odbačena. Nijednu izjavu nisu uzeli od pripadnika tog Odeljenja pa je uništavanje kompjutera i ono šta se nalazilo na tim hard- diskovima do danas ostalo nerazjašnjeno.\nŠta se dešava sa vama?\nNa osnovu onoga što mi je Tripković ispričao, napisao sam operativnu informaciju u vezi sa delovanjem Odeljenja za poslove bezbednosti i obavestio moje pretpostavljene. Konkretno – Miloša Oparnicu, načelnika Unutrašnje kontrole, i načelnika Odeljenja Dejana Košanina. U toj informaciji pišem da su prema mojim saznanjima pripadnici Odeljenja za poslove bezbednosti pri kabinetu ministra vršili tajno praćenje lica bez zakonskog osnova, zloupotrebljavajući pritome opremu i sredstva MUP a i tako dalje. Međutim, po toj mojoj informaciji nikada se ništa nije preduzelo, a ja sam u međuvremenu dobio rešenje za Sektor za vanredne situacije.\nDok je Odeljenje radilo punim kapacitetom, da li se spominju navijači, recimo Aleksandar Stanković – Sale Mutavi?\nTe navijačke grupe su se uvek pominjale i provlačile. Sticajem okolnosti, iako već u Unutrašnjoj kontroli, imao sam priliku da vidim kako navijačke grupe funkcionišu. Živeo sam na Miljakovcu: Boris Karapandžić, jedan od pripadnika nekadašnje grupe "Janjičari", a sada "Principi" Veljka Belivuka, bio mi je komšija. Sedeli smo jedne večeri u kladionici i on je u nekom trenutku otišao u toalet. Malo kasnije u kladionicu upada gomila ljudi i traže Karapandžića. A on kad ih je čuo, iskočio je kroz prozor toaleta. To je tada bila ekipa Aleksandra Vavića jer je Karapandžić učestvovao u demoliranju onog njegovog lokala na Karaburmi. Tada sam prvi put čuo za "Janjičare".\nA Velja Belivuk, koga sam poznavao od ranije preko njegovog strica, viđao sam u kraju pošto je radio u jednom od kafića. Te priče o navijačkim grupama su i tada bile u opticaju, ali su se spominjala neka druga imena kao Marko Vučković – "Komandant Mark" iz Crvene zvezde, Dragaš… Funkcionisali su kao vojska.\nNavijačima se inače bave ljudi iz gradskog SUP-a, Odeljenje za javni red i mir, koji obezbeđuju utakmice. Veljko Belivuk je izazvao našu pažnju kad se pojavio Nenad Vučković Vučko. Za njega smo znali da je pripadnik Vojske i da je često viđan na tribini Partizana. Počeli smo da se raspitujemo o Vučkoviću neformalno, tražeći prilikom njegovog raspoređivanja u Žandarmeriju da se izvrše određene bezbednosne provere. Međutim, on je došao bez ikakvih provera iako prelazi iz jednog u drugi državni organ. Uglavnom, prešao je u MUP i to ni manje ni više nego za zamenika komandanta Žandarmerije, upravo one jedinice koja obezbeđuje fudbalske utakmice.\nKoliko to ima veze sa Dijanom Hrkalović?\nU tom trenutku se pričalo da je ona u intimnoj vezi s njim i ono što smo mi znali, da je ona za Vučkovića želela da obezbedi bolje radno mesto, veću platu. Međutim, kasnije se ispostavilo da ih spajaju i neke druge veze sem emotivnih.\nA Aleksandar Stanković zvani Sale Mutavi?\nZa njega sam čuo od kolega sa Vračara. Oni su ga više puta privodili, a neki ljudi iz sudstva su mi govorili da se njemu stalno odlaže odlazak u zatvor i da to ide u dogovoru sa određenim ljudima iz MUP a. Nisam se bavio time, iako je to posao za Unutrašnju kontrolu, jer nisu znali da mi objasne o kojim ljudima iz MUP a se radi i na koji način se urgira da neko lice ne ode na izdržavanje zatvorske kazne.\nVratimo se na aktuelne teme. Da li je i kakve veze sa prisluškivanjem imala Dijana Hrkalović?\nKad je Hrkalovićeva došla iz BIA prošavši šestomesečni operativni kurs, verovatno je smatrala da je prisluškivanje i tajno praćenje vrhunac rada. Naravno, važno je imati informacije, ali one treba da služe kao dokaz. Kad je prisluškivanje izašlo iz BIA, u junu 2002, na osnovu promena u ZKP, nastale su ozbiljne zloupotrebe. To nije od juče. E, nakon dolaska u MUP, Dijana Hrkalović i Stefanović dolaze na ideju da u policiju dovedu svoje ljude. Za početak su ih uveli u Odeljenje za poslove bezbednosti pri kabinetu ministra policije jer im je rešenje o zaposlenju potpisivao direktno Stefanović i nisu morali da prolaze uobičajene procedure prilikom zapošljavanja. Kad je ta priča pukla onda su rešili da ih rasporede u različite jedinice gde su radili iste stvari. Kada je tako Goran Papić otišao u SBPOK, Dijana Hrkalović se našla na vrhuncu moći. E, pošto je ta cela priča dospela u javnost zahvaljujući meni i Tripkoviću, Hrkalovićeva je tražila direktno od jednog tabloida da napravi o meni feljton sa osnovnom tezom da sam ja "policajac mafije" i da me mafija instalirala u MUP… Tekst je ilustrovan mojom slikom iz lične karte izvađenom iz evidencije građana, iako su ti podaci klasifikovani kao službena tajna.\nHrkalovićeva je u tom trenutku imala odrešene ruke da smenjuje i postavlja. Rodoljub Milović je bio predmet njene istrage vezano za Šarića. Takođe, posumnjalo se da je Marku Milićevu, koji je na Brankovom mostu usmrtio momka od 21 godinu – to je slučaj "Kantrimen" – neko iz gradskog SUP-a javio da pobegne iz Turske u Kinu. Zato sam ja bio zadužen da o tome obavim razgovor sa Veselinom Milićem, načelnikom PU za Grad Beograd. Otišao sam u Gradski SUP i, na moje iznenađenje, Milić mi kaže da je već dao izjavu Dijani Hrkalović, iako ona nije imala nikakve nadležnosti.\nTakva praksa se već odomaćila u MUP-u jer se smatralo da ako te ona zove, to u stvari čini ministar Stefanović. Iako je to bilo nezakonito, ljudi su pristajali na takvu praksu plašeći se za svoja radna mesta.\nU to vreme je smenjen i Rodoljub Milović sa mesta načelnika UKP-a?\nDa, Hrkalovićeva je uspela u tom naumu. Smenila je i njegovog pomoćnika Dejana Radenkovića. Ukratko, ona je uspela da skloni sve ljude koji su joj zbog nečega smetali i da na njihovo mesto dovede svoje kadrove iako nisu ispunjavali druge uslove. Evo, na primer, Ilija Milačić koji je nedavno uhapšen i odmah pristao na nagodbu sa Tužilaštvom, bio je načelnik UKP a Grada, srca gradske policije. On u životu nije napisao krivičnu prijavu.\nU to vreme Hrkalovićeva postavlja na čelo SSIM Dejana Milenkovića Bagzija umesto Puzovića i Petkovića. Uglavnom, Dijana Hrkalović je uspostavila svoju mrežu na svim važnim pozicijama. Ovo je važno da se zna kako bi se videlo kakvo je rasulo nastalo u MUP-u dovođenjem takvih ljudi.\nIpak, Hrkalovićeva je ostala i dalje veoma moćna?\nHrkalovićeva prelazi na mesto sekretara UKP a, ali sa Biljanom Ivković ubrzo postaje državna sekretarka. Iako dalje nema nadležnosti, ona nastavlja sa starom praksom. Dokaz je nedavna izjava Dejana Milenkovića da joj je po njenom nalogu dostavljao izveštaje "na belo". To znači da ti izveštaji nisu imali potpis, što nije bila praksa u MUP-u.\nU to vreme došlo je do ubistva Vlastimira Miloševića, čuvenog "ubistvo na tramvajskim šinama", prebijanje na stadionu JNA, "atentat u Jajincima", slučaj za koji nikad nije utvrđeno ko je doneo tu oružje. Dešava se i napad na Vučića u Srebrenici. Odgovorno tvrdim da je to izvedeno u režiji navijačkih grupa iz Beograda i Novog Pazara, što bi moglo lako da se utvrdi pregledanjem snimaka. Zbog toga Bosanci nisu mogli da identifikuju nijedno lice koje je napalo Vučićevu pratnju.\nSpomenuli ste ubistvo Vlastimira Miloševića. Kakva je tu uloga Dijane Hrkalović?\nPrema našim saznanjima, njena uloga je mogla da bude u prikrivanju dokaza. Znali smo da su određena lica iz grupe Veljka Belivuka išla na vojne poligone i tu vežbala rukovanje vatrenim oružjem. To im je omogućavao Nenad Vučković Vučko. Da li je Vučković radio to na svoju ruku, ne znam.\nMože li se locirati trenutak kad počinje pad Dijane Hrkalović?\nKolege iz Gradskog SUP a su prepričavali scenu prilikom ubistva Saleta Mutavog. Navodno je Hrkalovićeva došla tamo, histerisala, padala na Stankovićevo telo, kukala kao da joj je ubijen rod rođeni. Tada se spekulisalo i da je sa lica mesta odnesen nekakav telefon preko kojeg je on imao direktnu komunikaciju sa Hrkalovićevom. Tada se po prvi put pojavljuju sumnje u njene direktne komunikacije sa kriminalcima. Do tada većina nas je imala utisak da je tu dovedena da počisti kadrove Demokratske stranke i da je to bio njen osnovni zadatak. Posle ubistva Aleksandra Stankovića ljudima, međutim, postaje jasno da je ona tu da bude direktna veza između policije i kriminala. U početku je to zvučalo malo neverovatno. Prvo – žena, drugo – malo je policajaca bilo spremno na aranžmane sa trgovcima drogom. To su nemilosrdni ljudi koji su imali cilj samo da zaštite svoj posao i nije ih mnogo interesovalo da li si ti policajac ili nisi.\nU jednom trenutku, prilično iznenada, Dijana Hrkalović napušta MUP?\nVerujem da je na njen odlazak uticala DEA koja ima svoje operativce i tajne islednike sa sedištem u Beogradu. Tu su bili i Britanci, ali su se oni povukli pre nekoliko godina. Njihov zadatak je bio da kontrolišu rad srpske policije uglavnom na sprečavanju trgovine i transporta narkotika u EU. Oni su se prevashodno bavili takozvanim "kontrolisanim isporukama". Primera radi, kad bi DEA dobila informaciju da neka isporuka kreće iz Soluna ka Zapadnoj Evropi, njihov zadatak je bio da u saradnji sa našim službama obezbede da ta pošiljka bez problema prođe kroz Srbiju. U tom svom radu, DEA je došla do dokaza o kontaktima Dijane Hrkalović sa određenim narko-grupama i o tome su obavestili naše organe. Tog istog trenutka ona napušta MUP, Vučić ćuti, a jedino joj Stefanović zahvaljuje na dotadašnjem radu. Ona se očigledno nečim zamerila lično Aleksandru Vučiću. Da li su to ovi prisluškivani razgovori ili nešto drugo, ne znam, ali to je činjenica. Moguće da je Hrkalovićeva žrtva i nekog iz SSIM koji se uplašio, obavestio Batu Gašića o prisluškivanim razgovorima i onda je počela pozicija Hrkalovićeve da se ozbiljno ljulja, a onda je puštena niz vodu.\nОвј Београђанин па измишља\n14:36 | 26.03.2021\nОвј Београђанин па измишља топлу воду.\nMala je ovo zemlja koliki ste\n22:33 | 26.03.2021\nMala je ovo zemlja koliki ste vi izdajnici..


oprezno-s-antibioticima-kod-dece | Dete | Zdravlje deteta\nSaveti pedijatra: Oprezno s antibioticima kod dece 0 Podeli PODELI TWEET POŠALJI E-MAIL\n25.02.2010. / 17:03 15.05.2018. / 17:55\nAntibiotici su najčešće upotrebljavani lekovi za lečenje dečjih bolesti. Njihova primena je postala toliko uobičajena da se ponekad zanemaruje pravi uzrok nastanka infekcije, kao i moguća neželjena dejstva i kontraindikacije koje ...\nAntibiotici su definitivno veoma važni lekovi u terapiji i poseduju svoje jasno definisano mesto u tretiranju većine dečjih infekcija. Međutim, njihova prekomerna i neracionalna upotreba je jedan od najznačajnijih faktora za pojavu rezistencije (otpornosti) bakterija.\nMnogo je faktora koji doprinose neadekvatnoj primeni antibiotika: mogućnost slobodne kupovine, korišćenje lekova bez konsultacije sa lekarom, preporučivanje lekova prijateljima čija deca imaju slične tegobe, želja za brzim izlečenjem, motivacija lekara za primenu "najboljeg leka " tj. upotreba antibiotika širokog spektra umesto ciljane terapije na osnovu antibiograma, prestanak terapije antibioticima dan-dva posle započinjanja terapije, čim se oseti poboljšanje...\nMasovna i nekritična upotreba antibiotika stvorila je ozbiljan problem koji svakim danom postaje sve veći: otpornost i neosetljivost bakterija na delovanje antibiotika. A posledica toga je duže trajanje bolesti, česte posete lekaru, duži boravak u bolnici, potreba za moćnijim i štetnijim antibioticima. U nekim slučajevima bakterije koje su Jednostanični mikroorganizmi koji imaju tri osnovna oblika: štapića (bacili), okruglasti (koki) i spiralni (spirila). Obično se smatra da bakterije uzrokuju bolesti, ali su mnoge bakterije korisne i ne uzrokuju bolesti.otporne mogu da izazovu i bolest koja se završava smrću. Posledice ne trpi samo obolela osoba, nego i porodica i zajednica, budući da se bakterije Jednostanični mikroorganizmi koji imaju tri osnovna oblika: štapića (bacili), okruglasti (koki) i spiralni (spirila). Obično se smatra da bakterije uzrokuju bolesti, ali su mnoge bakterije korisne i ne uzrokuju bolesti.mogu "preneti" na druge članove porodice, kolege na poslu ili u školi, pri čemu se radi o novom soju bakterija i razvoju bolesti koju je teže i skuplje lečiti.\nŠta možete učiniti da sprečite nastanak bakterija otpornih na antibiotike kod svog deteta?\nRazgovarajte s lekarom o upotrebi antibiotika.\nTačna dijagnoza, poznavanje bolesnika i farmakoloških karakteristika lekova su preduslovi za uspešnu antibiotsku terapiju. Lekari, u želji da primene najefikasniji lek, često propisuju antibiotike širokog spektra, koji istovremeno deluju na više bakterija. Mnogo je bolje primeniti antibiotik ciljano, tj. za onu bakteriju koja je direktni uzročnik bolesti. To će smanjiti mogućnost pojave otpornosti na dejstvo antibiotika. Upoznajte lekara sa tim kada je vaše dete i koji antibiotik poslednji put koristilo jer će mu to pomoći prilikom odabira terapije.\nNemojte samoinicijativno davati antibiotike detetu kod infekcija kao što su prehlada, grip ili kašalj.\nKod bolesti uzrokovanih virusima antibiotici neće biti od koristi. Bolest će spontano proći kroz nekoliko dana, bez obzira da li dete pije antibiotike ili ne. Ukoliko ste detetu dali antibiotike, pogrešno ćete verovati da su upravo oni doveli do izlečenja. Ono što je štetno u toj situaciji je zapravo to da ste antibiotikom koji nije bio potreban možda uništili slabije bakterije. One otpornije ostale su, posebno ako je dete antibiotik pilo kratko. Ako prestanete da pijete antibiotike ranije, bakterije koje su preostale će se razmnožiti. Kada dođu u priliku da uzrokuju bolest, te bakterije će biti mnogo teže uništiti jer će biti otpornije na antibiotike. Neracionalna upotreba antibiotika u prošlosti, upravo u sličnim situacijama, kad se radilo o virusnim bolestima, dovela je do situacije da danas mnogi antibiotici nisu više delotvorni za lečenje nekih bolesti protiv kojih su ranije bili efikasni.\nImajte poverenje u svog lekara i ne insistirajte da vašem detetu propiše antibiotik kada on smatra da to nije potrebno.\nNakon pregleda i razgovora, lekar će proceniti kolika je verovatnoća da se kod deteta radi o bakterijskoj upali (na osnovu pregleda i vašeg opisa toka bolesti). Ukoliko proceni da se radi o bakterijskoj infekciji, propisaće vašem detetu antibiotik, i to onaj koji deluje na bakterije koje najčešće uzrokuju takve simptome. Ukoliko nije siguran, a dete se ne oseća jako loše, lekar će odlučiti da sačeka nekoliko dana, pa da dete nakon toga ponovno pregleda. Ovakva odluka nije pogrešna- neke bolesti jednostavno imaju svoj tok i potrebno je neko vreme da razviju tipičnu kliničku sliku. Ukoliko lekar nije siguran, a vaše dete se jako loše oseća, lekar se može odlučiti za dodatne analize.\nU praksi se često događa da roditelji zahtevaju od lekara da propiše određeni antibiotik njihovom detetu bez rezultata nalaza brisa nosa, grla, uzorka krvi ili mokraće. To je, naravno, pogrešno jer se na osnovu dobijenih rezultata identifikuje bakterija, radi antibiogram, gde se vidi na koje je antibiotike bakterija otporna, a na koje nije, pa se prema tome lečenje sprovodi.\nKada je lekar vašem detetu propisao antibiotik pridržavajte se sledećih uputstava za primenu:\n-Dajte detetu antibiotik u odgovarajućoj dozi (onako kako je lekar preporučio), tačno na vreme (strogo poštujući vremenski razmak između doza) i završite terapiju do kraja (čak i ako se dete oseća bolje), kako biste izlečili infekciju potpuno i sprečili mogućnost da bakterije steknu otpornost na antibiotike.\n-Uz antibiotik obavezno detetu dajte i probiotik da biste obnovili ostećenu crevnu floru. Naime, antibiotici ne uništavaju samo bakterije koje uzrokuju upalu već i "dobre" bakterije u crevima. Tada ostaje slobodan prostor, koji mogu da nasele patogene bakterije i da izazovu proliv, teške crevne infekcije i sl.\nAntibiotici su neophodni lekovi u borbi protiv bakterijskih infekcija. Oni su generalno bezbedni lekovi za upotrebu, ali ih treba davati deci samo onda kada im to lekar propiše, pridržavajući se doslovno upustava za njihovu primenu.\nDr Nada Milovanović- Ivančić\nZdravlje Lekovi deca Zdravlje bebe Zdravlje dece Antibiotici


DRAMATIČNO: MIG-29 u plamenu, pilot „put nebesa“ – Plus Radio\nHome / Region / DRAMATIČNO: MIG-29 u plamenu, pilot „put nebesa“\nDRAMATIČNO: MIG-29 u plamenu, pilot „put nebesa“\nBy Plus Radio on 16/07/2017 Vrijeme: 22:25\nNa nedavno objavljenom videu vidi se umalo tragičan incident beloruskog lovačkog aviona „mig-29“ na aerodromu Bobruisk, jugoistočno od Minska.\nNa snimku nedavno objavljnog događaja koji se desio krajem februara, vidi se da je usred poletanja „mig-a 29“ zakazao stajni trap, javio je RT.\nTočkovi su se uvukli a da se avion još nije odvojio od zemlje, tako da je došlo do požara.\nKako se vatra brzo širila, pilot je odlučio da se katapultira, i tako je uspeo da se spase.\n← Previous Story U Siriji poginulo više od 330.000 ljudi\nNext Story → NE PIŠE MU SE DOBRO


GRUZIJA / Staljin - Gori, rodno mesto i muzej-kuća\nHomeGruzijaGRUZIJA / Gori – rodno mesto i Muzej-kuća Staljina\nTekst i fotografije, deo su knjige u pripremi i zaštićeni Zakonom o autorskim i srodnim pravima: Službeni glasnik Republike Srbije, br. 104/2009 i 99/2011. Nije dozvoljeno kopiranje, niti objavljivanje teksta, delova teksta, niti fotografija, bez dozvole autora.\nSamostalno istraživačko putovanje Gruzijom, ostvarila sam u saradnji sa dugogodišnjim partnerom – aviokompanijom Turkish Airlines, i uz podršku Ambasade Gruzije u Srbiji. Velika zahvalnost otpravniku poslova diplomatske kancelarije Ambasade Gruzije u Srbiji, gospodinu Koberidzeu.\nU poseti Staljinu\nGori – rodno mesto i Muzej-kuća čuvenog diktatora\nTokom obilaska Gruzije, osim prelepog Velikog Kavkaza i kitnjaste prestonice Tbilisi, stigli smo u neveliki Gori, rodno mesto Josifa Visarionoviča Staljina (puno ime: Ioseb Besarionis dzе Jughashvili). Udaljen oko sat vremena autoputem zapadno od Tbilisija. Gori je mesto koje se danas nalazi u neposrednoj blizini sporne, delimično samostalne, nepriznate Južne Osetije (iz 1993), koja se nalazi unutar teritorije Gruzije.\nGori, Muzej Staljina\nGori, Muzej Staljina © Ivana Dukčević\nMuzej Staljina – partijska knjižica © Ivana Dukčević\nMuzej Staljina, kabinet © Ivana Dukčević\nMuzej Staljina, Staljinovo potomstvo © Ivana Dukčević\nMuzej Staljina, suveniri © Ivana Dukčević\nVerovatno ne postoji osoba koja nije čula za Staljina, čuvenog komunističkog diktatora koji nije smeo u avion (zbog čega je imao svoj luksuzni vagon voza), inteligentno i nadareno dete koje je kao 10-godišnjak, podučavao školskim predmetima i nekoliko godina stariju decu.\nStaljinova majka bila je, kažu, prelepa Gruzinka, a deda po ocu – Osetijanac, iz obližnje Osetije. Plemenski, planinski kavkaski narod – Osete ili Osetijance, Gruzini su oduvek smatrali varvarima, jer su tek početkom XIX veka primili hrišćanstvo (navodno su poreklom indo-evropski narod, ogranak nekog od persijskih plemena). Iz ovog razloga, Staljina su njegovi politički protivnici – Trocki na primer, uvek „držali“ za divljeg Osetijanca. Gruzini su tokom vekova verovatno pokušavali da Osete asimiluju, što je Rusija iskoristila protiv Gruzije – kada se Gruzija otcepila od SSSR, i Južna Osetija je “dobila” nezavisnost.\nMuzej Staljina, portret mladog Josifa Visarionoviča Džugašvilija © Ivana Dukčević\nMuzej Staljina, radni kabinet © Ivana Dukčević\nMuzej Staljina © Ivana Dukčević\nMuzej Staljina – proračuni u vezi meteorologije, koje je vodio mladi Staljin © Ivana Dukčević\nMuzej Staljina – pismo koje je napisao i njegov potpis, na ruskom © Ivana Dukčević\nIako obućar, poznavaoci tvrde da je Staljinov otac govorio četiri jezika: gruzinski, jermenski, turski i ruski. Staljinov deda po majci, bio je grnčar i baštovan jedne imućne jermenske familije. Još kao beba – nalik dedi, i Staljin je bio fasciniran cvećem. U memoarima njegove majke – koja je, prethodno izgubivši tri mala sina (Staljin je bio prvo dete koje je preživelo), nesumnjivo bila najznačajnija figura Staljinovog detinjstva – ostalo je zapisano da je Staljin iz ljubavi prema cveću naučio da hoda (navodno su ukućani, držali u rukama cvet i pomerali se kako bi on došao do njega i dohvatio ga). Kasniji Staljin – diktator, bio je poznat po uzgoju bašti limuna, paradajza, mimoza i ruža.\nDok je bio dete, u jednom periodu početkom XX veka, poslodavci i klijenti u Gruziji koji nisu imali dovoljno novca, usluge su plaćali vinom. S obzirom da vina u Gruziji ima u izobilju, mnogi su se Gruzini propili. Staljinov otac bio je jedan od njih. Dodatno, Beso – kako je glasio nadimak njegovog oca – upoznao je ruskog revolucionara – pijanca, s kojim je drugovao. Nikada nije uspeo da se oslobodi ovog poroka. Zbog očevog prijatelja, Staljin je rastao uz ruskog revolucionara koji im je dolazio u kuću, i na taj način čuo prve revolucionarne ideje.\nKada je jedne zime očev drugar u piću – Rus, pronađen smrznut u snegu, Beso je našao novog druga za kafanu – lokalnog sveštenika. Postoji nekoliko glasina koje su kružile u to vreme, da Beso nije Staljinov otac. Zli jezici, navodili su uvek tri ista “kandidata”, među kojima su bili: šef policije Gorija, glavni sveštenik (očev drug u piću) i kum familije – bogati vinar i vlasnik nekoliko taverni, Egnatašvili, koji je bio zaslužan za Staljinovo školovanje (za uzvrat, Staljinova majka je u kući Egnatašvilijevih radila kao spremačica, zli jezici tvrde i kao ljubavnica). Navodno je očevo pijanstvo bilo uzrok ljubomori na svoju lepu i veoma jaku suprugu, i nemoći da sazna pravu istinu.\nMuzej Staljina – lična garderoba: uniforme i čizme © Ivana Dukčević\nMuzej Staljina – omiljene cigarete © Ivana Dukčević\nMuzej Staljina – Staljinova bunda © Ivana Dukčević\nMuzej Staljina – mapa mesta gde je zatočen, uhapšen, prognan ili gde je bežao © Ivana Dukčević\nKao dete, Staljin je imao teško detinjstvo, jer je svakodnevne trpeo batine od oca, pijanca. Dodatno, otac je izričito bio protiv toga da se talentovani dečak školuje, a nije bilo ni novca. Međutim, majka je odlučila da Staljin treba da uči, zamolivši porodicu imućnog kuma da njen dečak sedi na času s njegovom decom. Ispostavilo se da je Staljin učio brže i bolje ne samo od svojih vršnjaka nego i od znatno starije dece, i da je kasnije deci davao časove. Na kraju je upisan u školu kao posinak sveštenika, jer je u to vreme u Gruziji jedino na taj način bilo moguće školovati dete koje nije iz imućne familije.\nIako je kao diktator bio zaslužan za hiljade smrti nedužnih ljudi, danas je njegova Muzej-kuća jedna od najvećih muzejskih atrakcija Gruzije. U centru mesta, u velikom, starom zdanju nalazi se veoma dobro uređen i prostran Muzej Staljina, dok se u dvorišnom delu nalazi njegova rodna kuća (zaštićena ispod specijalnog krova, nije moguće ući unutar kuće), i vagon voza kojim je uvek putovao. Kada smo završili sa posetom muzeju, kustos nas je odvela do voza i otključala vrata kako bismo prošli kroz vagon od početka do kraja, i videli kako su izgledale prostorije koje je koristio tokom svojih putovanja.\nRodna kuća Staljina, pored muzeja\nRodna kuća Staljina („Ovde se rodio 21. decembra 1879. godine i detinjstvo proveo do 1883. godine, J. V. Staljin“) © Ivana Dukčević\nRodna kuća Staljina, ispod specijalnog krova, pod stubovima © Ivana Dukčević\nStaljinov vagon © Ivana Dukčević\nU Muzeju Staljina, na međuspratu nas je dočekala velika statua diktatora pored koje se većina turista slika (za posetu je otvoren jedan mali deo prizemlja i čitav, prostran i veliki prvi sprat). Unutar muzeja, videli smo radni kabinet Staljina, stare spise i dokumente, njegovu poeziju i druge rukopise, fotografije sa poznatim državnicima i sa njegoom ostarelom majkom, bundu i čizme koje je nosio zimi, paklu cigareta koje je pušio, njegove biste, potpisane sporazume, slike sa parada i umetničke slike na kojima na primer, u naručju drži rumenu sovjetsku devojčicu koja mu se osmehuje.\nU poslednjem delu postavke muzeja, nalaze se predmeti koje je Staljin dobio od velikog broja državnika koji su mu dolazili u posetu – vaze sa njegovim likom, veliki tanjiri, srebrne i kristalne posude, i drugo.\nZanimljivo je kako su od nekadašnjeg velikog diktatora, u Gruziji uspeli da stvore zanimljivu turističku atrakciju, pa tako u suvenirnici muzeja možete kupiti šolje i tablu za šah sa likom Staljina, manjice i kecelje za kuvanje, čak gruzinsko vino koje je najviše voleo da pije – sve sa njegovim likom!\nMuzej Staljina, njegova posmrtna maska © Ivana Dukčević\nMuzej Staljina, postavka predmeta koje je dobio od raznih državnika © Ivana Dukčević\nMuzej Staljina, suvenirnica © Ivana Dukčević\nJedini autoput u Gruziji, vodi od Tbilisija ka zapadu (obali Crnog mora) – putokaz za grad „Tskhinvali“ odnosi se na obližnju prestonicu Južne Osetije, koja je danas pod kontrolom Rusije, a nalazi se nedaleko od Staljinovog rodnog mesta Gori © Ivana Dukčević\nKako stići u Gruziju\nAvionom: Od Beograda / Zagreba / Sarajeva, do Tbilisija, najlakše je stići letovima Turkish Airlines, sa presedanjem u Istanbulu. Let od Beograda do Istanbula traje oko 1h 40min, a od Istanbula do Tbilisija još oko 2 h. U zavisnosti od dana u nedelji, avioni Turkish Airlines od Istanbula do Tbilisija lete od jednom do čak tri puta dnevno. Predstavništvo Turkish Airlines nalazi se u Beogradu, u Knez Mihailovoj 9, na prvom spratu (tel +381 11) 3036 195 / 209 7225 / 209 7226.\nKako se kretati Gruzijom\nZa obilazak Gruzije sa bazom u Tbilisiju (jednodnevni izleti) – i ovaj izlet u Gori, koristili smo usluge kvalitetne, povoljne i besprekorno tačne agencije GoTrip (klikom na narandžasti naziv, izaći ćete na link za odabir prevoza, izleta). Na ovoj stranici, možete naći bezbroj opcija za izlete, a prilikom rezervacije osim rute izleta izabrati i vozača (u odnosu na koji jezik govori – ruski ili engleski, ali i na recenzije koje je dobio od prethodnih putnika), i samim tim i automobil koji želite (od malog, gradskog vozila, do terenskog). Takođe, vreme polaska i dolaska sami izabirate – sat i minut (dolaze po vas do adrese koju ste naveli, i vraćaju vas). Preko ove agencije mogu se rezervisati transferi od/do aerodroma (što smo takođe koristili), autobuske ili železničke stanice, a vozača i vozilo možete iznajmiti i na nekoliko dana. U odnosu na kvalitet usluge, ovo je bez premca najbolja opcija tokom boravka u Gruziji, i uz to – veoma solidnih cena.\nOVDE pogledajte ponudu agencije za najam vozila sa vozačem, čije usluge smo koristili tokom boravka u Gruziji – za prevoz, transfere i izlete, koje sami kreirate – počev od mesta na ruti, vremena polaska i povratka sa bilo koje adrese u Gruziji, sve do toga da sami određujete koliko ćete se zadržati na određenim mestima.\nGruzija Staljin Gori, Gruzija Staljin Gori, Gruzija Staljin Gori, Gruzija Staljin Gori, Gruzija Staljin Gori, Gruzija Staljin Gori


Dačić: Interes Srbije saradnja sa kraljevinom Esvatini - Radio Kosovska Mitrovica\nDačić: Interes Srbije saradnja sa kraljevinom Esvatini\n31. March 2022, 15:36\nPredsednik Skupštine Srbije Ivica Dačić razgovarao je sa predsednikom Donjeg doma parlamenta Kraljevine Esvatini Petrosom Mavimbeleom i naglasio da je poseta važan korak u jačanju odosa dve prijateljske zemlje i prilika da se ukaže koliko je kosovsko pitanje važno za Srbiju.\nIvica Dačić je, na zajedničkoj konferenciji sa predsednikom Donjeg doma parlamenta Kraljevine Esvatini Petrosom Mavimbeleom u Beogradu, rekao da Srbija Esvatini vidi kao istinskog prijatelja.\n“Sa kojim želimo da razvijamo istinski korisnu svestranu saradnju, što uključuje i pojašnjavanje značaja naših napora na očuvanju teritorijalnog integriteta i pojma KiM za Srbiju”, rekao je Dačić na konferenciji sa gostom iz afričke zemlje koja se do 2018. godine zvala Svazilend, kada joj je povodom pet decenija od sticanja nezavisnosti kralj Msvati Treći vratio originalni naziv, pre kolonijalnog doba.\nNedovoljna komunikacija bila je, kako je rekao, rezulat nepotpunog razumevanja našeg problema – pitanja očuvanja teritorijalnog integriteta i suvereniteta.\n“Tek smo pre nekoliko godina uspostavili odnose, a posledica prekinute niti koja je postojala u vreme nesvrstanih i Tita je da je Esvatini 2010. godine priznao Kosovo. Propustili smo priliku da našim pirjateljskim zemljama ukažemo koliko je to važno pitanje za nas, da u budućnosti ne razvijaju odnose sa Prištinom i da mogu da preispitaju stav o priznavanju nezavisnosti”, rekao je Dačić i najavio da će se saradnja sa tom afričkom kraljevinom nastaviti čim se konstituiše parlament.\nPodsetio je da je SFRJ u periodu dekolonizacije pružala ogromnu podršku i Esvatiniju i da je saradnja bila jaka tokom ere nesvrstanih.\n“Imamo interes da se saradnja intenzivira, u ime predsednika Vučića pozvali smo kralja Esvatinija da dođe u posetu, pozvana je i ministarka spoljnih poslova i nadam se da ćemo imati intenziviranje saradnje koje je zastalo zbog pandemije”, rekao je Dačić koji je podsetio da je Srbija tokom krize izazvane pandemijom poslala u Esvatini humanitarnu pomoć od više desetina tona hrane.\nPonudili smo i vakcine, ta donacija nije realizovana, jer Sputnjik nisu stavili na listu odobrenih vakcina, rekao je predsednik parlamenta.\n“Želimo da razvijamo ekonomske veze, razvoj naše parlamentarne saradnje kroz poslaničke grupe prijateljstva, obrazovanje, kulturu, sporta”, rekao je Dačić i izrazio zadovoljstvo zbog dolaska studenata iz Esvatinija u Srbiju.\nPodsetio je da je kao ministar spoljnih poslova uložio maksimalne napore da se veze ojačaju i da ovo nije prva poseta predsednika parlamenta Kraljevine Esvatini Beogradu.\nMavimbele je rekao da je pandemija bila prepreka za bolju komunikaciju i da je u kraljevini izazvala teške posledice koje zahtevaju dodatni trud kako bi oživeli ekonomiju i parlamentarnu saradnju.\n“U našoj diskusiji pomenuta je saradnja u oblasti obrazovanja, poljoprivrede, kao i vojna i medicinska saradnja. Srbija je za naše student obezbedila značajan broj stipendija. Obezbedili ste prehrambene proizvode za ugroženo stanovništvo naše Kraljevine pogođene epidemijom”, rekao je Mavimbele.\nGost iz Afrike naglasio je da zna da je ovo trubulentan period za Srbiju zbog izbora.\n“Želim vam kao i celoj naciji veoma mirne i uspešne izbore”, rekao je Mavimbele.\nMavimbele koji sa delegacijom parlamenta boravi u višednevnoj zvaničnoj poseti Srbiji, zahvalio je Dačiću i kabinetu što su program boravka u Beogradu i u “ovoj predivnoj zemlji”, učinili takvim da je nadmašio njihova očekivanja.


Milova pobeda i poraz Crne Gore - Politika i društvo - Ceopom Istina\nMilova pobeda i poraz Crne Gore\nNaslovna / Politika i društvo / Milova pobeda i poraz Crne Gore\nKategorija: Politika i društvo / Objavljeno: 29/04/2017, 21:05\nPobedio je Đukanović. Izgubila je Crna Gora. Utešno je što još živi nada da taj gubitak nije definitivan i da eksperiment natoizacije ove države nije bespovratan proces jer sve u parlamentu izglasano može u tom istom parlamentu da bude odbačeno.\nMože to da se dogodi i za koju godinu, ali nije luk u oči ako neka nova, drugačija i demokratskija parlamentarna većina vrati Crnu Goru pravoj Crnoj Gori i njenim građanima i za koju deceniju.\nIstorija država duža je od istorije vojnih blokova, pa taman oni bili i produžena udarna pesnica američke vojne industrije koja se sasvim slučajno zove NATO. Svakako, život neuporedivo duže traje od mandata, ma koliko ih glavaš iz Nikšića imao.\nU danu kad je crnogorska parlamentarna većina pojačana (opozicionim) Rankom Krivokapićem i njegovim poslanicima definitivno rekla „da“ Briselu i ispoštovala Đukanovićevo onomadašnje „pristajem“ koje je izustio Vašingtonu, stvarna geopolitička raspodela moći nije promenjena ama baš nimalo.\nRuska Federacija koja sa pravom ne gleda na proširenje NATO-a kao na bezbednosno pitanje već kao približavanje i okruživanje njenih granica, ne otvara šampanjac i ne služi kavijar u Kremlju posle vesti iz Podgorice, ali i ne jadikuje niti se, što bi časni Crnogorci rekli, o jadu zabavlja.\nKad dođete u tu fazu, a starešine NATO-a su u njoj poodavno, jedno što vam može pomoći jeste Putin koji bi se žestoko protivio nekim vašim odlukama, poput ove u kojoj terate odnarođeni režim da gura državu u provaliju, i tako samo dao na značaju prekoatlantskoj družini. Njet.\nTo se naravno nije desilo i neće se desiti, te iz tog razloga ne možemo reći da je pobedila Amerika. Ona je, posle one istinske Crne Gore, u ovom galimatijasu interesa najviše izgubila. Činjenica da to ne želi samoj sebi da prizna, dodatni je poraz.\nU ovom procesu udadbe Crne Gore zbog „kockarskog duga“ stvarni pobednik nije čak ni Đukanović. On danas, kako i počesmo ovu hroniku pucanja Njegoševim unucima u kolena, jeste izborio ono što je hteo. Međutim, pobedniku se, kao i konju, u zube gleda.\nDanas je, dakle, Đukanović kao pobednik zakoračio pred sud istorije, ali i prešao prag posle kog mu neće dopustiti da se vrati.\nNe, neće mu to učiniti narod jer njega još drži u šaci. Nažalost mu to neće učiniti ni razjedinjena, neorganizovana, pa i ucenjena opozicija koja šlajfuje u mestu već decenijama.\nUjka Sem je taj koji će, paradoksalno je, zatvoriti vrata Milu, ali ih otvoriti nekoj novoj Crnoj Gori.\nAli ne u zagrljaju Stoltenberga i ekipe, već u budućnosti koju će sama sebi praviti posle Mila.\nOstavite komentar na Milova pobeda i poraz Crne Gore


KRIVOKAPIĆ: Ako u ovom trenutku povučemo priznanje Kosova, pašće Vlada i vraća se Đukanović! DA SAM BIO NA NJEGOVOM MESTU NIKADA GA NE BI PRIZNAO… – radiosabac.com\n“Kada bi doneli sada odluku da se priznavanje nezavisnosti Kosova povuče, Vlada bi pala na prvom sledećem skupštinskom zasedanju”, izjavio je premijer Crne Gore Zdravko Krivokapić.\n“Taj deo našeg narod će to misliti ma kakav na kraju bude dogovor Beograda i Prištine. Da sam bio predsednik Vlade Crne Gore u situaciji kada Crna Gora još nije priznala Kosovo, nikada ne bih dao saglasnost da se to desi. Ali, sve je završeno pre mog dolaska u vladu i pre ove vlade”, navodi Krivokapić.\n“Ako bi vlada pala, DPS bi uradio sve da ponovo formira vladu i ponovo donese istu odluku za Kosovo. Sve drugo je imaginacija bazirana na željama”, kaže Krivokapić.\n“Srbija je država sa kojom nas veže istorija i tradicija. Vlada koju je vodio DPS nije imala taj pogled na Srbiju, o čemu svjedoči i broj uzajamnih posjeta zvaničnika Srbije i Crne Gore. Građani naših država žele tu saradnju, a mi kao odgovorne vlade treba da slušamo šta nam poručuje narod”, kazao je Krivokapić.\n“Dok su narod trovali pričom o Srbiji, odvijala se prvobitna akumulacija kapitala u Crnoj Gori, koja je postala feud nekoliko porodica. I šta imamo danas? Nezavisnu Crnu Goru koju Srbija nije ugrozila ničim i prebogate pojedince koji su ugrozili Crnu Goru”, rekao je Krivokapić.\n“I neće biti ugrožena spolja, kao što nije bila ni do sada. Biće ugrožena iznutra, baš kao što je bila svih godina svoje nezavisnosti”, dodaje Krivokapić.\n“To je pitanje koje će jako brzo doći na dnevni red jer je nedopustivo da se država na takav način odnosi prema svojim stanovnicima. Kada se uredi to pitanje, onda na red dolazi i pitanje dvojnog državljanstva”.


PKS | Biznis.rs\nPokušaj resetovanja odnosa dve države\nAbazović: Spremni smo da radimo zajedno za dobrobit regiona\n30.6.2022 13:59 13\nPredsednik Vlade Crne Gore Dritan Abazović sastao se sa predsednikom Privredne komore Srbije (PKS) Markom Čadežom i izjavio je da je taj susret pokušaj resetovanja odnosa između Srbije i... Pročitaj više\n22.6.2022 15:34 14\nPotpisivanje ugovora o franšizi između francuske Accor grupe i domaće Promont Grupe, čime će, prema saopštenju Privredne komore Srbije (PKS), hotel Fruške Terme postati prvi Mövenpick hotel u našoj zemlji,... Pročitaj više\nNa Generalnoj skupštini Međunarodnog biroa za izložbe održana prezentacija dosijea Srbije\n21.6.2022 13:17 8\nMinistarka trgovine, turizma i telekomunikacija Srbije Tatjana Matić izjavila je na 170. Generalnoj skupštini Međunarodnog biroa za izložbe (Bureau International des Expositions – BIE) u Parizu da je Beograd... Pročitaj više\nPrednost srpskih kompanija fleksibilnost malih i srednjih preduzeća\nPKS: Domaće firme pouzdani partneri nemačkim dobavljačima\n14.6.2022 17:11 6\nКompanije iz Srbije poseduju znanje i iskustvo neophodno za poslovanje sa inostranim partnerima, sposobne su da ispune kriterijume velikih nemačkih i drugih svetskih dobavljačkih lanaca, da poštuju procese i... Pročitaj više\nza dalji razvoj ovog sektora potreban snažniji izvoz\n10.6.2022 18:01 9\nProizvodnja meda ove godine u Srbiji biće rekordna jer su povoljni uslove za cvetanje bagrema, a za dalji razvoj ovog sektora potreban je snažniji izvoz jer je sve veća... Pročitaj više\npravo na subvencije od 6.000 do 12.000 evra\n9.6.2022 12:32 7\nCentar za digitalnu transformaciju Privredne komore Srbije u saradnji sa Ministarstvom privrede organizuje „Program podrške digitalnoj transformaciji za mikro, mala i srednja preduzeća“ i pozvao je danas kompanije da... Pročitaj više\nProšle godine u 200 edukativnih aktivnosti PKS učestvovalo skoro 12.000 polaznika\nCeloživotno učenje neophodno za razvoj karijere, ali i globalne ekonomije\n2.6.2022 16:31 13\nIzreka da se čovek uči dok je živ stara je koliko i sam koncept obrazovanja, a ako se uzme u obzir tempo kojim se svet oko nas menja, sticanje... Pročitaj više\n14.5.2022 13:13 17\nprivrednici regiona i evropska komisija u petak u briselu\n27.4.2022 18:14 3\nPrivrednici regiona u petak će u Briselu sa predstavnicima Evropske komisije razgovarati o otklanjanju prepreka u poslovanju sa Evropskom unijom i potpunom povezivanju zapadno-balkanske ekonomske zajednice sa jedinstvenim tržištem... Pročitaj više\nPoljoprivreda ima priliku da profitira uprkos krizi\n27.4.2022 08:47 2\nPredsednik Privredne komore Srbije (PKS) Marko Čadež rekao je da je srpska privreda direktno oslonjena na EU i da na njeno tržište plasira dve trećine robe koja se iz... Pročitaj više\nmodel jedinstvenog tržišta pa članstvo\nČadež na Delfi forumu: Zapadni Balkan može u dva koraka do EU\n9.4.2022 08:31 9\nPredsednik Privredne komore Srbije (PKS) Marko Čadež ocenio je da je prvi korak u predlogu poslovne zajednice Zapadnog Balkana za bržu integraciju regiona u Evropsku uniju hitno pokretanje pregovora... Pročitaj više\ncilj je i približavanje privredi i održivost na tržištu\n6.4.2022 17:28 12\nU okviru Sektora preduzetništva Privredne komore Srbije (PKS) formirana je Sekcija za socijalno preduzetništvo sa ciljem podrške razvoju socijalnih preduzeća i zapošljavanja osoba sa invaliditetom i ranjivih grupa, saopšteno... Pročitaj više\nRusija je treći najveći uvoznik garderobe iz Srbije\nPoskupeli tkanina i predivo, cene sirovina rastu na dnevnom nivou\n1.4.2022 13:26 15\nVeliki uticaj krize izazvane ratom u Ukrajini osećaju i domaći proizvođači tekstila. Iz radionice koja se bavi proizvodnjom kućnog tekstila kažu da se cene konstantno prate, i to na... Pročitaj više


Pokrajinski sekretarijat za zdravstvo, socijalnu politiku i demografiju će uskladu sa članom 13. stav 1. tačka 5. Zakona o zdravstvenoj zaštiti (“Službeni glasnik RS“, broj 107/05, 72/09-drugi zakon, 88/10, 99/10, 57/11, 119/12 i 45/13-drugi zakon) I Finansijskim planom Pokrajinskog sekretarijata za zdravstvo, socijalnu politiku I demografiju za 2014. godinu, sufinansirati, odnosno finansirati u 2014. Godini izgradnju, održavanje i opremanje zdravstvenih ustanova, odnosno investiciono ulaganje, investiciono-tekuće održavanje prostorija, medicinske i nemedicinske opreme i prevoznih sredstava i opreme u oblasti integrisanog zdravstvenog informacionog sistema, u ukupnom iznosu od 300.000.000,00 dinara.\nDodela sredstava po ovom javnom konkursu vršiće se u skladu sa Pravilnikom o postupku i kriterijumima za raspoređivanje budžetskih sredstava Pokrajinskog sekretarijata za zdravstvo, socijalnu politiku i demografiju u vršenju osnivačkih prava nad zdravstvenim ustanovama čiji je osnivač AP Vojvodina broj: 129-401- 113/2014 od 17. januara 2014. godine, koji je dostupan u Pokrajinskom sekretarijatu za zdravstvo, socijalnu politiku i demografiju, objavljen na Oglasnoj tabli istog i na Internet stranici www.zdravstvo.vojvodina.gov.rs.\nUz prijavu na konkurs se podnosi sledeća obavezna dokumentacija:fotokopija potvrde o registraciji kod nadležnog organa, fotokopija potvrde o poreskomidentifikacionom broju i fotokopija OP obrasca (overeni potpisi lica ovlašćenih za zastupanje).\nPrijava na javni konkurs podnosi se u roku od 20 dana od dana objavljivanja u “Službenom listu APV“, odnosno u javnom glasilu koje pokriva celu teritoriju\nTagged POKRAJINSKI SEKRETARIJAT ZA ZDRAVSTVOSOCIJALNU POLITIKU I DEMOGRAFIJU


Škoda Fabia III | Auto magazin\nPočetna strana » Promocije » Škoda Fabia III\nKonačno, direktnim letom porugalskog TAP-a stiže se za tri i po sata iz Beograda do Lisabona. Sletanje na aerodrom u srcu glavnog grada Portugalije predstavlja i početak svetske promocije koju je češki proizvođač oraganizovao za vodeće automobilske medije.\nŠkoda je, naime, grad na krajnjem zapadu Evrope odredila kao mesto lansiranja „fabije“, kompaktnog gradskog automobila koji je tako mnogo uradio za znak koji nosi.\nTaj model jedan je od najprodavanijih, sada i najsavremenijih automobila kojim se Česi upuštaju u konkurentsku trku sa Opelom, Fordom, Tojotom – rečju sa svima koji imaju svoje adute u toj klasi automobila. A takvih je mnogo, računajući i Folskvagen, kojem Škoda formacijski pripada.\nPodaci sa prvog radnog sastanka sa novinarima podsećaju na činjenice: “škoda fabija” je prvi put predstavljenja na Salonu u Frankfurtu 1999. godine. Od tada je postao drugi najprodavaniji model češkog proizvođača, i prodato je više od tri i po miliona primeraka širom planete.\nProizvodi se u tri standardne varijacije – hečbek, limuzina i karavan, ali postoji i njena verzija sa oznakom “vRS” koja datira iz 2003. godine. Druga generacija je predstavljena 2007. takođe na franfurtskom sajmu.\nSada stiže prinova, treća generacija “fabije” kao još jedan automobil koji je poprimio novi vizuelni identitet kompletne Škodinu gamu, prvi put viđen na koncept modelu “vižn C”. „Fabija“ je izrađena je na Folksvagenovoj (MQB) mehaničkoj pratformi, koja je doprinela povećanju prostora u kabini, ali i omogućila jedan od najvećih prtljažnika u klasi.\nI tu je sada „fabija“ dominantna: veći razmak između osovina dodao je prepakovanom prostoru neophodne centimetre. Napred je više mesta, lagodnije se sedi, a čak su i kolena viših putnika na zadnjim sedištima manje savijena. Rečju, komfor je značajno poboljšan.\nDodajmo tome i da je prtljažnik zapremine 330 litara veći čak za pedesetak litara od nekih automobila zvučnijih konkurenata, i sve će vam biti jasnije.\nUnutra je sve propisno i jasno: intstrumenti pregledni, iako pomalo sterilnog dizajna, sve stegnuto i bez frustrirajućih zvrkova. Materijali solidni, čak vrlo kvalitetni. I Škoda sad hvata priključak sa tehnologijom: sve „fabije“ imaju standardno blutut, radio, elektro podizače prednjih prozora i kontrolu pritiska u gumama.\nZa one koji žele više pripremljen je „miror link“, veza tač skrin multimedijalnog uređaja i pametnog telefona ili tableta. Fabija je prva Škoda opremljena i savremenim infotejment sistemom koji će pomoću nekoliko različitih aplikacija, vozaču pružiti podatke koji mu do sad nisu bili dostupni.\nČesi su oduvek bili tehnički napredna nacija, i sada su tu reputaciju demonstrirali i na svojim automobilima.\nI ne samo Česi – svoje prste u dizajn umešao je i jedan Srbin! Zove se Marko Jevtić, i jedan je od vodećih dizajnera u Škodi. Kako sam kaže, dizajn nove „fabije“ trebalo je da poboljša spoljne linije i stilizuje prepoznatljive oblike.\nPosle reči, na red dolaze dela. Test ruta već je dobro poznata, to je pravac koji od Lisabona, prelepom obalom Atlantika vodi do Kaškaiša, i dalje, do starog grada Sintre.\nTo je pravac na kome se redovno pojavljuju najnoviji evropski automobili, budući da sunčani dani na krajnjoj zapadnoj obali kontinentalne Evrope omogućavaju test vožnje tokom cele godine.\nNaše vozilo je „fabija“ sa dizel motorom, zapremine 1,4 litra, i 104 konjske snage. To je, uz benzinski motor od 1.197 kubika, najtraženija verzija među srpskim kupcima.\nZapravo, to je idealan motor za „fabiju“. Odmah se primećuje da je motor, tačnije zvuk mašine u kabini znatno utišan, i da zapravo i nemožete odmah shvatiti da je pod haubom dizel.\nTest ruta je obuhvatala kombinaciju gradske vožnje, deonice lokalnih, krivudavih puteva i brzih auto-puteva. Bez preterivanja, ali „fabija“ pleni svojom agilnošću, ubrzanjima i osećaju koji vozač ima.\nIako je do putne brzine potrebno malo više baratati menjačem, opušteno uživanje počinje čim postignete putnu brzinu na određenoj deonici. Iako su ograničenja na portugalskim putevima ista kao kod nas, sa tolerantnim prekoračenjem uspeli smo da shvatimo da dizel motor ima dovoljno snage, ali i rezerve, da lako postiže deklarisane brzine, ali i održava vrlo skromnu potrošnju.\nOvde, iako smo hteli to da izbegnemo, moramo da „fabiju“ uporedimo da nemačkim automobilima: ne znate zašto i kako, ali to jednostavno dobro radi.\nAko više želite neki drugi motor, tu je izbor od nekoliko verzija. Najslabiji benzinac ima 999 kubika i 60 KS, tu su potom dve opcije motora zapremine 1,2 litra, sa 75 i 90 „konja“, pa još dva dizela sličnih karakteristika kao onaj koji smo vozili. Svi oni imaju nisku emisiju štetnih gasova, pa se može reći da je „fabija“ „zelenija“ nego ranije.\nUz širok izbor motora, još je više paketa opreme. Da ne idemo u detalje dok nova „škoda fabija“ ne stigne na naše tržište, ali izbor opcija je više nego dovoljan; boje, veličina i tip točkova, izbor menjača, dodatne opreme, mutimedije i druge opreme, za tako „mali“ auto, staviće na muke sve oni koji požele da svoj novi auto usklade sa svojim željama i potrebama.\nPromociju „svog“ novog tržišnog aduta u Portugaliji nije propustio ni Milenko Kostić, vlasnik Autočačka, firme koja plasira „škode“ u Srbiju. U razgovoru za Auto magazin, gospodin Kostić kaže da nova „fabija“ kod nas stiže u januaru, ali da promotivne aktivnosti počinju već sada.\nNaime, Autočačak već priprema prezentaciju za svoje partnere, na kojoj će biti prikazane sve vrline koje donosi nova generacija. Ipak, start prodaje planiran je za početak naredne godine, kada će biti poznate i cene. Za sada, očekuje se da će novi model „fabije“ biti tek nešto skuplji od aktuelnog modela.\nIako pomalo stidljivo, nagovestili smo vam da je „škoda fabija“ treće generacije jako usavršena, i da bez problema može da se upusti u tržišnu utakmicu sa poznatijim markama.\nImajući u vidu i činjenice o popularnosti Škodinih automobila kod nas, „fabije“ posebno, nema sumnje da će i nova verzija ostati bestseler kojim će se srpski vozači oberučke prihvatiti.\nOštro je trajno!\n– Želeli smo da „fabija“ i posle nekoliko godina bude atraktivnog izgleda. Oštre, jasne linije siluete ulepšaće i produžiće aktuelnost modela – kaže Marko Jevtić, dizajner nove “fabije” i dodaje:\nPrethodna generacija izgledala nam je previsoko i „teško“ na putu, pa smo se sada odlučili za povratak izvornom izgledu prve „fabije“, sa nižim krovom, i većim ratsojanjem točkova. Verujemo da će vozači voleti te izmene.\nmodel 1,0 MPI 1,0 MPI 1,2 TSI 1,2 TSI 1,4 TDI 1,4 TDI\nzapremina (l) 999\t999\t1197\t1197\t1142\t1142\nsnaga (kW/KS)\t44/60\t55/75\t66/90\t81/110\t66/90 77/105\ndimenzije (mm) 3992/1617/1467\nmeđuos. ras. (mm) 2470\nzapremina prtljažnika (l) 330/1150\nmaksimalna brzina (km/h) 160 172 182 196 182 193\nubrzanje 0-100 km/h (s)15,7\t14,7 10,9\t9,4 11,1\t10,1\nprosečna potrošnja (l/100 km)4,7 4,8 4,7\t4,8\t3,4\t3,5


Diplomatski skandal u Sarajevu (VIDEO) | Trebinje Danas\nDiplomatski skandal u Sarajevu (VIDEO)\n15.12.2020. u 23:05\nMinistar inostranih poslova Ruske Federacije Sergej Lavrov završio je dvodnevnu posjetu BiH tokom koje je boravio u Istočnom Sarajevu i Sarajevu. Posjeta je ostala u sjeni diplomatskog skandala jer su hrvatski član Predsjedništva BiH Željko Komšić i bošnjački član Šefik Džaferović odbili da se sastanu sa ruskim šefom diplomatije, uz optužbe da Lavrov promoviše politiku Rusije koja podriva teritorijalni integritet BiH.\nSrpski član i predsjedavajući Predsjedništva BiH Milorad Dodik poručio je da njih dvojica nedolaskom na sastanak i nedoraslim ponašanjem nanose štetu BiH.\nLavrov je ipak otišao na sastanak sa ministrom inostranih poslova BiH Biserom Turković.\nPozvali su u goste, a potom mimo normi pristojnog ponašanja, izbjegli susret sa ruskim zvaničnikom. Odbili su čak i zvanični prijem i rukovanje. Dok je srpski član Predsjedništva razgovarao sa ruskim šefom diplomatije, bošnjački i hrvatski član u drugom dijelu zgrade, novinarima su pravdali svoj postupak. Ne smeta im što je Dodik ugostio Sergeja Lavrova u Istočnom Sarajevu ali ih "žulja" dekor, bez zastave BiH.\n- Nedostatak državne zastave na sastanku sa predsjednikom Dodikom nije greška protokola, to doživljavamo kao jednu vrstu nipodaštavanja pa čak i negiranja institucija BiH - rekao je Komšić.\nZasmetalo im je što je ruski ministar inostranih poslova podržao Deklaraciju Narodne skupštine Republike Srpske o vojnoj neutralnosti i nepristupanju NATO, a njegovo ćutanje na Dodikove poruke da je "došao u Republiku Srpsku, a sutra će u BiH" tumače kao aminovanje navodne secesije. Čini se da ih najviše "boli" odlučan ruski stav da je vrijeme visokog predstavnika odavno prošlo.\n- Visoki predstavnik je jedan od Aneksa Dejtonskog mirovnog sporazuma. On je potreban BiH, jer odlazak OHR-a iz BiH u BiH zagovaraju snage koje govore o secesije i to gospodin Lavrov zna. Visoki predstavnik je potreban dok se ne promjeni Ustav BiH - rekao je Džaferović.\nAko je stav Ruske Federacije o neophodnosti gašenja institucije visokog predstavnika bio razlog za nedolazak na sastanak, to je skandalozno - poručio je srpski član Predsjedništva BiH, upitavši da li to znači da se ruski šef diplomatije zalaže za unutrašnji suverenitet BiH, a druga dva člana Predsjedništva navijaju da BiH ostane protektorat.\n- Ono što bi meni trebalo nekoliko sati da ministru spoljnih poslova Sergeju Lavrovu objasnim o BiH, Komšić i Džaferović su pokazali svojim nedolaskom na sastanak. Ako su mislili time da omalovaže jednu svjetsku velesilu, ispali su smiješni pred narodom i svjetskom političkom scenom. Ako su htjeli da se dodvore Bošnjacima, nadam se da će im objasniti zbog čega BiH trpi finansijsku štetu ako Rusija odluči da na skandal odgovori smanjenjem privredne saradnje - naglasio je Dodik.\nLavrov je ipak "prešao" preko neprimjerenog postupka i otišao na već zakazani sastanak u MIP gdje je sa šeficom bh. diplomatije, Džaferovićevom stranačkom koleginicom, potpisao i dokument o budućoj saradnji. Turkovićeva je, na opšte čuđenje novinara, poručila da su odnosi dvije zemlje dobri, a samo 45 minuta ranije Džaferović i Komšić su te odnose "zategli do pucanja".\n- Želim da iskažem svoje zadovostvo konstrukvtivnim i otvorenim razgovorom na sastanku delegacija BiH i Ruske federacije na kojem smo konstatovali da su odnosi dvije države dobri - naglasila je Turkovićeva.\nU istupu ruskog šefa diplomatije nije se mogla nazrijeti ljutnja ili bilo kakva reakcija na nediplomatski potez bošnjačkog i hrvatskog člana Predsjedništva BiH. Lavrov je ponovio da Rusija podržava Dejtonski mirovni sporazum i ustavnu strukturu BiH sa dva entiteta i tri naroda te još jednom podvukao da je vrijeme da se zatvori OHR.\n- Ne vidim smisao u reviziji Dejtonskog sporazuma. Rusija je stava da su narodi u BiH sposobni da sami odlučuju o svojoj sudbini. Rusija smatra da postojanje OHR u BiH neka vrsta protektorata - poručio je Lavrov.\nNa prizemne pokušaje diskreditacije od Džaferovića i Komšića, iskusni diplomata odgovorio je pozivom Biseri Turković da naredne godine posjeti Rusku Federaciju, što samo govori o veličini i snazi države koju predstavlja, ali i prolaznosti politike bošnjačko-hrvatskog dvojca u Predsjedništvu BiH.


Zabranjeni grad u Pekingu – prvih 600 godina! - PRess Serbia | PR PRess team\nZabranjeni grad u Pekingu – prvih 600 godina!\nZabranjeni grad je kompleks od oko 800 zgrada u samom centru Pekinga koji se prostire na površini od 720.000m2. U njegovoj izgradnji, koja je trajala 14 godina učestvovalo je 200.000 ljudi. Ovde se od 14. veka, pa sve do 1912. godine, kada je abdicirao poslednji kineski car, odlučivalo o sudbini Kine i običnim smrtnicima je bio strogo zabranjen pristup.\nOd tada je veći deo ovog kompleksa bio zatvoren za javnost, a njegov mali deo pretvoren je u Muzej palate. Do 2012, samo 30% kompleksa bilo je dostupno za posete, ali kako se približavala 600. godišnjica od njegovog nastanka, koju će Peking proslaviti sledeće godine, situacija je počela da se menja i danas je za javnost otvoreno čak 80% Zabranjenog grada, nakon opsežnih radova na restauraciji. Uz to, u kompleksu su otvoreni novi izložbeni prostori, restorani i kafei, knjižare i suvenirnice, ali i mirne staze za šetnju.\nZabanjeni grad je tokom 20. veka bio zanemaren\nPredsednik Kine, Si Đinping, koji se tokom svoje vladavine sve više okreće „kulturnom samopouzdanju“ nacije, tradicionalnim učenjima konfučijanizma i oživljavanju starih običaja, 2014. godine je javno prozvao Muzej palate, najavljujući da u budućnosti od njih očekuje da bolje prezentuje svoje vrednosti. Ovaj poziv je ozbiljno shvaćen i u restauraciju je uloženo puno truda. Ali napori su se isplatili, budući da je prošle godine zabeležen rekordan broj od čak 17 miliona posetilaca.\nInače, nakon što je osvojio vlast u Kini 1949. godine, Mao Cedung je zamalo srušio Zabranjeni grad. Srećom, do ovoga nikada nije došlo, ali je tokom godina njegove vladavine kompleks najveći deo vremena bio prazan, zgrade (uglavnom od drveta) su propale, a osoblje zaduženo za brigu o njemu je povremeno bilo izlagano torturi.\nSedamdesetih godina prošlog veka mali deo kompleksa je obnovljen, i to veoma nestručno, a sa ozbiljnom restauracijom započeto je pred Olimpijadu koja je u Pekingu održana 2008. godine. Danas je samo zapadni zid kompleksa nedostupan, a osim stranim turistima, Zabranjeni grad je zahvaljujući svom novom ruhu i sadržajima postao omiljeno mesto za posetu i lokalcima.\nTagovipeking press serbia putovanje zabranjeni grad


Orkanski visovi u Zetskom domu - Vijesti.me\nOrkanski visovi u Zetskom domu\nUloge u predstavi tumače: Miloš Pejović (Hitklif), Ana Vučković (Keti), Dejan Ivanić (Hindli), Katarina Krek (Neli), Emir Ćatović (Edgar), Jelena Simić (Izabela), Branka Stanić (Frensis), Simo Trebješanin (Ernšo) i Ognjen Raičević (Herton)\nFoto: Kraljevsko pozorište Zetski dom Autor: MINA\nPredstava Orkanski visovi biće izvedena u nedjelju u Kraljevskom pozorištu Zetski dom na Cetinju.\nTo će biti prva dramatizacija klasika svjetske književnosti "Orkanskih visova" na Balkanu u režiji Dore Ruždjak Podolski.\nPo motivima istoimenog romana Emili Bronte dramatizaciju je napisala Stela Mišković.\nRuždjak Podolski je kazala da ovaj roman, od koga je krenuo rad na predstavi, sasvim otvoreno govori o ljudskim manama, ne skriva čovjeka i njegove svijetle i mračne strane.\n"Bronte vrlo hrabro sprovodi tabu temu zlostavljanog djeteta, Hitklifa, koji dolazi u tuđu porodicu bez ikakvog pedigrea. Sa tom tematikom, usvajanjem djece, mi se i danas mučimo", kazala je ona.\nRadeći na ovom komadu ona je, kaže, uvidjela da Bronte prvi put u istoriji književnosti govori o razvodu.\n"Bronte je samim tim hroničar svega što se nama danas događa. Mi živimo slobodnije, ali istovremeno opterećenije", kazala je Ruždjak Podolski.\nDramaturškinja Stela Mišković dugo je razmišljala o tome šta će biti idejna okosnica predstave, po je tako u toku procesa došla do teme izbora.\n"Na svakom koraku života primorani smo da donosimo odluke i pravimo izbore. Mnoge pravimo nesvjesno, mehanički - da li prvo ući pod tuš ili oprati zube, da li doći do prodavnice ovim putem ili onim drugim, dok neke smatramo presudnim. Podilaženje strahovima, frustracijama i ambicijama dovodi do pogrešnih izbora koje ipak moramo prigrliti, da bi uopšte mogli opstati", rekla je ona.\nKako je kazala, u svakom slučaju, izbori koje pravimo određuju naše živote.\n"Što se dešava ako ne možemo da se pomirimo sa njima? Ova dramatizacija progovara o izborima koje pravimo, načinu na koji se nosimo sa njima, načinu na koji prihvatamo tuđe izbore, dosljednosti koju imamo u odnosu na ono što smo izabrali i zašto pravimo izbore sa kojima nismo spremni da živimo“, kazala je Mišković.\nScenografiju je uradila Jelena Tomašević, dok je kostimografkinja predstave Lina Leković. Slobodanka Dabović komponovala je muziku, a dizajn svijetla uradio je Elvis Butković.\nPredstava Orkanski visovi biće izvedena u nedjelju u 20 sati, saopšteno je iz Kraljevskog pozorišta Zetski dom.\n"Jezivo si smršala, jedi nešto": Pratioci kritikovali Anu Ivanović zbog izgleda


Privatna diplomatija ministarke: Turkovićeva kršeći zakon unaprijedila i uhljebila desetine ljudi bliskih SDA - eTrafika\n07/05/2021 9 min za čitanje\n„Nikada nisam vidio takav bezobrazluk, misleći da gore od Crnadka ne može da bude. Međutim, izgleda da sam se prevario“, kaže sindikalista Miroslav Vujčić.\nPrema informacijama i dokazima s kojima raspolaže Inforadar, ali i svjedočenjima sindikalista, ministarka Bisera Turković, kršeći obaveznu zakonsku proceduru o napredovanju državnih službenika koje je isključivo moguće postići kvalitetnim radim, unapređenjima nagrađuje odanost i poltronstvo, ali i zapošljava mimo zakonom predviđenih procedura.\nInforadar je u posjedu spiska s imenima službenika koje je ministarka počastila, ignorirajući Član 31. Zakona o državnim službenicima BiH, a koji jasno definira proceduru unapređenja putem internog ili javnog konkursa i zasniva se na pozitivnoj ocjeni rada te o njemu odlučuje institucija u skladu sa propisima o platama i naknadama zaposlenih u institucijama BiH.\nŠaban Forić, dugogodišnji sekretar u MVP, proveo više godina po DKP-ima u Njemačkoj, primljen na konkurs kao treći sekretar, do sada tri puta unaprijeđen, obavlja poslove sekretara u Kabinetu ministarke, kao i savjetnika za kadrove ministarke;\nSukrija Džidžović, zaposlen na mjestu referenta za komunikacije i informatiku; sjedi u kabinetu ministarke;\n„Posebno je zanimljivo da se ova kadrovska rješenja potpisuju u večernjim satima, nakon završetka radnog vremena. Poznato mi je da su uposlenici u sjedištu mahom ogorčeni su na ovakvu kadrovsku politiku, kao i na raspisane konkurse gdje se unaprijed zna ko će biti primljen“, kaže izvor Inforadara.\nPredsjednik Sindikata uposlenih u Ministarstvu Miroslav Vujčić, jedan od starosjedilaca u Ministarstvu, inače, kako naglašava, tri puta ranjeni bivši borac ARBiH, za Inforadar portal kaže:\nSindikat se u nekoliko navrata pismeno obraćao kabinetima zbog nezakonitosti u kadrovskoj politici. U posjedu ovih dopisa je i portal Inforadar. Izdvajamo ovaj iz oktobra prošle godine, u kojem se ukazuje na unaprijed naštimani konkurs za 11 državnih službenika.\nIzmir Talić, bivši ambasador BiH u Crnoj Gori, bio savjetnik u Kabinetu ministarke;\nInforadar se obratio ministarki Turković, odnosno u sjedište diplomatije s pitanjima po kojim zakonima i procedurama se provode sve ove procedure unaprjeđenja i zapošljavanja, no do izlaska ove priče na pitanja nam nije odgovoreno.\nPodsjećamo, nakon imenovanja za ministarku, Turković je u prvom obraćanju javnosti izjavila da će napraviti temeljitu reviziju uposlenih od strane prethodnika Crnatka. Sam Crnadak se volio pohvaliti u medijima kako je u svom mandatu uspio zaposliti „najveći broj Srba u nekom državnom ministarstvu“.\nFoto: Faksimil jednog od dopisa sindikata prema ministarki i čelnim ljudima MVP BiH\n„Niko više u MVP-u ne zna koliko ministarka ima savjetnika, jer dovede ljude i samo ih zaposli po ugovoru o djelu i raspisuje konkurse na koje će te iste ljude će primati“, ističe Vujčić i dodaje da je tako je bilo i na zadnjem konkursu gdje je primljena njena sekretarica iz Katara, koju je nakon što je primljena ekspresno poslala u Katar (jer joj je tamo porodica), potom savjetnik iz kabineta Izmir Talić te sekretarica zamjenika ministra Nataša Anić, da ne bude kako samo prima svoje ljude.\nInforadar je ranije u više navrata pisao o savjetnicima i šefovima odsjeka, poput penzionera sa Sokoca Vidosava Cvijetića, koji je postavljen za šefa finansija jer dobro poznaje ministarkinu ljubav prema raskoši još iz vremena dok su zajedno radili u bh. Ambasadi u SAD-u, ili novopečene savjetnice Đine Mujkić, za koju je direktno intervenisao Bakir Izetbegović. Među posljednjim, kao savjetnik postavljen je Tarik Lazović, bivši novinar i savjetnik bivšeg gradonačelnika Sarajeva Abdulaha Skake.\n„Ukrako, svaki konkurs u državnim institucijama je namješten. Prvo prime ljude kao savjetnike u kabinetu ili na ugovore o djelu, a onda su oni nekakvim čudom uvijek prvi na listama nakon ispita, s enormnim brojevima bodova“, navodi izvor Inforadara.\nZanimljivo je da su bošnjačka imenovanja po ambasadama i DKP-ima do daljnjeg na čekanju. Izvor pomenutog portala tvrdi da su upravo te pozicije „zlatna koka“ za poslušne SDA-ovce iz raznih institucija.\nTrenutno u ambasadi u Zagrebu od 12 radnih mjesta, samo su dva na kojima su postavljeni Bošnjaci. Prvi sekretar i vozač. Ovih dana, aktuelni šef Odsjeka za vizno-pasoške poslove Zoran Perković se sprema u Zagreb na novo radno mjesto direktora kulturnog centra. Perković je, inače, nedavno ministarki pravio društvo prilikom posjete arapskim zemljama.\nMeđutim, kada ministarka krene od kuće zaposlenik koji radi na portirnici stane ispred lifta i ne dozvoljava da iko uđe u njega dok ministarka ne dođe. I prođe.\n„Ja takvo obijesno ponašanje ne pamtim od kada je ministarstva. Naravno da će svakome njegova elementarna pristojnost naložiti da, ako čeka lift i naiđe ministarka, da je pusti ispred sebe. Ja sam s nekoliko kolega dolazio i u konflikt s ljudima iz institucija BiH koji stanu ispred lifta, ali džaba, jedino da se pobijemo s njima“, kaže Vujčić.\nbisera turkovićSDAstranačko zapošljavanje\nPotrošili stotine hiljada maraka na privatne poslove i „spajanje porodica“


Orlovi - Blic Online\nI BRAZILCI PRATILI MEČ U GRADU "Čekamo da zaigrate i sa nama"\nMeđu okupljenima na Trgu Nikole Pašića, gde se organizovan prenos uživo utakmice Srbija - Kostarika našli su se i Brazilci Felipe Nunjez (31) i Dijego Aragao (27).\nPogledajte "Blic" vesti, prve onlajn vesti u Srbiji!\nPOSLEDNJI PAR ORLOVA KRSTAŠA Duško i Lilika zaljubljeno krstare Banatom\nVest da su nastradali čuveni orlovi krstaši Duško i Lilika, o kojima je "Blic" pisao kao o jedinima te vrste koji su opstali u našoj zemlji, uznemirila je srpsku javnost. Na sreću, tu informaciju demantovali su članovi Udruženja za zaštitu i proučavanje ptica Srbije, koji kažu da su Duško i Lilika srećni i da slobodno krstare severom Banata u specijalnom rezervatu prirode "Pašnjaci velike droplje".\nJedini preostali gnezdeći par carskih orlova ili orlova krstaša ostao bi bez poroda da naporima novokneževačkih lovaca i volontera projekta "Panon igl" nisu spasena njihova dva ptića. Srećom, orlovi su spaseni i uskoro će poleteti iz obnovljenog gnezda.\nROĐENI PREDATORI Upoznajte "četiri musketara", ORLOVE francuske vojske obučene za rušenje DRONOVA (VIDEO)\nKorišćenje životinja u vojne svrhe nije novost, ali je francuska vojska u zadnjih godinu dana otišla korak dalje. Uzgojili su četiri orla koja su se iz jaja izlegla bukvalno u neposrednoj blizini dronova na vojnom poligonu.\nNEVEROVATNO Holandska policija regrutuje orlove protiv dronova (VIDEO)\nHolandska policija od sada može da računa na orlove obučene da otkriju bespilotne letelice u zonama zabranjenim za letove, saopštile su danas holandske vlasti.\nŠest orlova otrovano ZABRANJENIM OTROVOM\nŠest orlova mišara otrovano je u kanjiškom ataru furadanom, posutim po srnećoj jetri, koju je kraj hranilišta za divljač ostavila nepoznata osoba.\nČUDO ŽIVOTA Dva mala orla se izlegla pred kamerama\nPosle duge i hladne zime, par ćelavih orlova iz Pensilvanije dobili su prinove. Njihova dva mala orla izlegla su se pred budnim okom kamere, a ovaj prizor oduševio je ljude širom sveta.\nHezbolah pretnja izraelskim orlovima\nIzraelski orlovi koji su ugroženi od pesticida i električnih žica, sada imaju novu pretnju - borce libanskog Hezbolaha.\nPoznati u humanitarnoj utakmici "Za Zvečansku, Bog te video"\nGlumci iz filma i TV serije “Montevideo, Bog te video” odigraće humanitarnu utakmicu u nedelju sa timom fan kluba “Orlovi”.\n„Orlovi“ vole šljokice i „Luj Vitona“\nOrlovi su juče krenuli put Sent Galena zbog utakmice sa Španijom. Beogradskim aerodromom su prošpartali u posebnim modnim kombinacijama koje komentariše dizajnerka Katarina Vuković.\nBeloglavi sup sa Uvca stigao do Jemena\nNOVA VAROŠ - Mladunac beloglavog supa koji se proletos ispilio u kanjonu Uvca nedavno je zalutao čak u daleku Republiku Jemen. Pri prvom letu iznad vode Uvačkog jezera ptića nejakih krila nebu pod oblake podigle su vazdušne struje i odnele do krajnjeg jugozapada Arapskog poluostrva, tri i po hiljade kilometara daleko od roditeljskog gnezda.


» DSO Nano V3 džepni digitalni osciloskop (DSO Nano V3 - Pocket-Sized Digital Oscilloscope), TOL-11702\nŠifra artikla: 012LAB-10037\nCena: 16.995,00 din. Cena bez poreza: 14.162,50 din.\nVerzija 3 DSO Nano osciloskopa se razlikuje od verzije 2 po tome što nema belo, plastično kućište. Umesto toga, osciloskop je smešten u crno, metalno kućište koje je trajnije i otpornije. Dimenzije: 91 x 62 x 13mm\ndigitalni memorijski osciloskop,


KONKURS za posao u Domu zdravlja, za Bujanovčane važi "neformalna preporuka opštine" - Bujanovačke\nPočetna DRUŠTVO KONKURS za posao u Domu zdravlja, za Bujanovčane važi „neformalna preporuka opštine“\nKONKURS za posao u Domu zdravlja, za Bujanovčane važi „neformalna preporuka opštine“\nBujanovačke23. jan 2019.DRUŠTVO, NASLOVNA0\nBujanovac, 23. januar 2019. – Konkurs za zapošljavanje lekara, medicinskih sestara i nemedicinskog osoblja u bujanovačkom Domu zdravlja objavljen je u sredu na sajtu Nacionalne službe za zapošljavanje, a prema rečima zamenika predsednika opštine Bujanovac Stojanče Arsića, prednost kandidatima iz Bujanovca, obezbediće „neformalna preporuka“ lokalne samoprave rukovodstvu Doma zdravlja.\nS obzirom da uslovima konkursa nije dozvoljeno propisati mesto stanovanja kandidata, pitali smo Arsića na koji način će Bujanovčani biti favorizovani u odnosu na druge, jer je upravo on to garantovao pre raspisivanja konkursa.\n„Ukoliko se javi više kandidata, koji ispunjavaju jednake uslove, prednost će imati oni iz Bujanovca, jer se svuda tako radi i to je ispravan način“, kaže Arsić i dodaje da se „ranije o tome nije vodilo računa pa se sada plaćaju pozamašne cifre za putne troškove“.\nOn je naglasio da će kandidati sa strane biti zapošljavani jedino u slučaju da u Bujanovcu nema kadrova za određeno radno mesto.\n„Preporuke lokalne samouprave se ne pridržavaju svi, ali će u slučaju Doma zdravlja hoće sigurno“, istakao je Arsić.\nKonkurs za rad na određeno vreme od 3 meseca je raspisan za 6 doktora medicine, 1 stomatologa, 7 medicinskih sestara, 2 vozača i 2 spremačice.\nKompletan tekst konkursa možete videti OVDE.\nTAGdom zdravlja nsz posao Stojanča Arsić zapošljavanje\nPrevious PostI bujanovačke naprednjakinje osudile Sergeja Next PostPriština najavila privremeno ukidanje takse\nHan dobija teniske terene kao Njujork i Melburn\nBujanovačke1. juna 2019.


Želeo bih ovim tekstom upozoriti sve lovce na sve češću pojavu ove bolesti koja je po nekim statističkim podacima na koje sam naišao bila najčešći uzročnik smrti lovačkih pasa u toku 2017 god. Dirofilarioza je parazitska bolest koja se javlja…\nŠtenećak je virusno, veoma rašireno i teško oboljenje pasa. Pas se može inficirati u bilo kojoj starosnoj dobi ali najčešće oboljevaju psi od 3-6 odnosno 12 meseci. Inficirane i obolele životinje izlučuju virus preko nosnog i očnog iscedka, kao i…\nNemački oštrodlaki ptičar (NOD) spada u VII FCI grupu kvalifikacije pasa. Matični klub u Nemačkoj i Svetski savez oštrodlakih nemačkih pasa poslednjih godina vode upornu kampanju da se ova rasa više ne naziva nemačkim oštrodlakim ptičarem već nemačkim oštrodlakim psom…\npetak, 19 februar 2016 15:31\nKao što svaki lovac zna, lov bez dobro obučenog i poslušnog psa ne predstavlja pravi užitak. Bez psa lov je postao gotovo nemoguć, bilo da se radi o ravničarskom lovu gde su pretežno oranice, livade, njive i omanji šumarci ili…\n30-10-2017 Hits:8687 Informacije za lovce Borivoj Vesković\n09-11-2012 Hits:64586 Edukacija Urednik portala\n30-01-2017 Hits:2765 Manifestacije i dogadjaji Urednik portala\n18-12-2018 Hits:2021 Kinologija Aleksandar\n28-03-2013 Hits:194392 Manifestacije i dogadjaji Urednik portala\n26-03-2013 Hits:263371 Manifestacije i dogadjaji Urednik portala\n26-11-2015 Hits:4241 Informacije za lovce Urednik portala\n15-12-2015 Hits:6934 Lovačka oprema Administrator


Solarni tricikl osvaja brojne nagrade « Blog o socijalnom uključivanju\nIzum nastao u pronalazačkoj „kuhinji” porodice Grabarević osvaja priznanja na svim manifestacijama na kojima se vredni Subotičani pojave. Sada im predstoji nekoliko, možda i najtežih, koraka – početak serijske proizvodnje ekološkog vozila za prodaju sladoleda i brze hrane.\nPune četiri godine braća Grabarević iz Subotice, u skučenoj garaži, vredno su radila na izumu konačno registrovanom prošle godine u Zavodu za patente. „Univerzalno ekološko vozilo na solarnu energiju za pokretnu prodaju namirnica” je odmah potvrdilo da je bilo vredno danonoćnog truda. Osvojili su brojne nagrade i priznanja na svakom sajmu ili manifestaciji gde su se pojavili sa solarnim vozilom. Veseli tricikl je u nizu priznanja osvojio i treće mesto na Forumu za zelene ideje Fondacije braće Rokfeler, održanom ovog leta u Makedoniji.\nKako kažu braća Josip i Robert, sada su u fazi usavršavanja prototipa. I za razliku od početaka, kada su „majstorisali” u porodičnoj garaži, sada imaju oko 80 kvadrata u okviru Subotičkog biznis inkubatora koji je otvorila lokalna samouprava. Mlađi brat Josip, elektroinženjer, i stariji Robert, ekonomista, dodaju da im predstoje završni, ali možda i najteži, koraci da započnu serijsku proizvodnju.\n– Ideja da počnemo porodični posao sa „mašinom” za prodaju sladoleda nastala je iz želje da radimo nešto kreativno i optimistično. Najlakše je bilo da uvezemo aparat. Ali, to nismo hteli, već smo počeli sami da konstruišemo, priseća se početaka Josip Grabarević.\nDok su konstruisali prototip, morali su da konsultuju čak pedesetak stručnjaka različitih profila – od limara do poznavalaca frigo-sistema – kako bi uspešno rešili probleme. – Za neke probleme trebalo nam je skoro šest meseci, priznaju.\nNapor se isplatio. Ponosni su na vozilo koje radi na principu pametne slagalice.\nSa različitim dodacima može da služi za prodaju sladoleda, da se u njemu kuva ili peče hrana: kokice, viršle, topli napici… Uređaj je opremljen tako da nesmetano radi na spoljnim temperaturama od +40 do -18 stepeni Celzijusa, u neprekidnom režimu eksploatacije do 12 časova; potpuno je u skladu ekološkim principima, daje nulti stepen zagađenja. Tačnije, izvor napajanja su solarne ploče na vrhu.\n– Vozilo je idealno sredstvo za samozapošljavanje. Nadamo se da ćemo već 2014. godine biti u mogućnosti da počnemo serijsku proizvodnju, smatra Robert.\nSvaki boravak na sajmovima, od rodne Subotice, preko Novog Sada, do Moskve ili gradova u Sloveniji, Makedoniji , Hrvatskoj, koristili su za uspostavljanje kontakata sa tamošnjim potencijalnim kupcima. Nadaju se da će se solarni tricikl iz Srbije uskoro naći na tamošnjim trgovima i šetalištima.\nOd nagrada su do sada osvojili Grand Prix na Tesla festivalu u Novom Sadu; Zlatnu statuu Saveza inovatora i pronalazača Rusije; Zlatni pehar Udruženja pronalazača iz Sankt Peterburga, u kategoriji najboljeg mladog projekta; Zlatnu plaketu na Sajmu Arhimedes u Moskvi, Moldaviji i u Rumuniji, a na na sajmu u Hrvatskoj proglašeni su najboljom eko-idejom u prehrambenoj industriji.\nPoslednjih nekoliko meseci rade u biznis inkubatoru koji je pokrenula lokalna samouprava. Prema podacima Nacionalne agenciji za regionalni razvoj, u Srbiji posluje 17 poslovnih inkubatora: u Subotici, Novom Sadu, Senti, Zrenjaninu, Bačkom Petrovcu, Beogradu, Kragujevcu, Kruševcu, Užicu, Prokuplju, Nišu, Boru, Vranju, Zaječaru, Majdanpeku, Pirotu i Kladovu, uz još tri slična prostora u Kanjiži, Pančevu i Medveđi. Trenutno je u njima 206 „stanara” sa 614 zaposlenih.


1 Dec 2017, 13:32 Požarevac industrija.rs Saša Aćimović\nU glavnom gradu Austrije informacione tehnologije čine „nervni sistem“ gradske uprave i zdravstvenog sistema u okviru strategije „Smart City“.\nSveprisutna digitalizacija stavlja rastuće gradove pred nove izazove. U okviru procesa reformi koje je gradska vlada u Beču odobrila u jesen 2016. godine odlučeno je da se IT-odeljenje Grada Beča MA 14 kao i IT-odeljenje Saveza bolničkih ustanova i bečke bolnice „AKH“ objedine pod jednim krovom.\nTako će ubuduće 1.000 zaposlenih IT-stručnjaka, građanima, gradskim sekretarijatima, školama, bolnicama, pacijentima i domovima za negu, biti 24 sata na usluzi. Kako je planirano, prva faza projekta bi trebalo da bude završena do jula 2018. godine a do kraja 2019. biće sproveden niz mera optimizacije.\nU okviru novog odeljenja MA 01 nalaziće se i međunarodni Computer Emergency Response Team (WienCERT) koji će aktivno delovati u slučaju opasnosti za IT-sektor.\nDigitalizacija takođe otvaranove mogućnosti i u oblasti zdravstva. U okviru strategije „Smart City“ predviđeno je da se Beč razvije u jedan od vodećih „Smart Health“- gradova u Evropi. Upotrebom inovativnih tehnologija u zdravstvu kvalitet brige o pacijentima se konstantno povećava a upotrebom mobilnih zdravstvenih servisa (mHealth) kroz društvene mreže, zdravstvene usluge sujoš modernije i efikasnije.\nTrenutno stručnjaci ova tri odeljenja brinu o 85.650 IT-korisnika u Beču.\nPredstavljen disk koji čuva podatke 100.000 godina\n12 Apr 2017, 11:37\nRuski naučnici predstavili su disk za koji kažu da će moći da čuva podatke više od 100.000 godina i koji će biti…


Ramin cilj je spinovanje i prebacivanje krivice na Srbiju: Vanredna sednica Ane Brnabić povodom izjava iz regiona o kršenju CEFTA sporazuma | Telegraf - Najnovije vesti\n5. decembar 2018 | 11:06\n- Mislila sam da je albanski premijer Edi Rama odgovoran, ali sam se nažalost prevarila - izjavila je Ana Brnabić\nPredsednica Vlade Srbije, Ana Brnabić, rekla je da je jedini cilj najnovijih izjava Edija Rame da politički spinuje i okrivi Srbiju za sve nerazumne odluke Prištine.\nAna Brnabić je, na konferenciji za novinare u Vladi Srbije, odgovarajući na Ramine izjave iz Zagreba, rekla da je mislila da je albanski premijer Edi Rama odgovoran, ali da se nažalost, prevarila.\n- Mislim da je posao Vlade, ako ste odgovorni, što sam mislila da jeste Edi Rama, da se bavite konretnim stvairma i istinama koje će na nakonkretniji mogući način doprineti kvalitetu života građana - rekla je premijerka i istakla da bez stabilnosti regiona, nema bezbedne i stabilne zemlje u tom regionu.\nAna Brnabić je rekla da je mislila da je albanski premijer Edi Rama odgovoran, ali se prevarila-Foto: Tanjug/HINA/Damir Sencar\nPremijerka je rekla da je njena prva misao bila da su u Prištini u stvari prvo trebalo da se dogovore oko toga šta će da im bude objašnjenje za uvođenje taksi na proizvode iz Centralne Srbije i BiH, pa onda da daju isto objašnjenje a ne da ga menjaju na svakih nedelju dana.\n- Hajde da se dogovorimo zašto su uvedene takse, da bi mi mogli da odgovorimo na to. Da li je zbog Interpola ili jer je Cefta sporazum prekršen od strane Srbije - navela je Brnabićeva.\nDodaje da joj je neverovatno da je Edi Rama otišao korak dalje i da je izjavio da se Priština žalila na kršenje cefta sporazuma od strane Srbije a da nije bilo reakcija sa druge strane.\n- Ako se Priština žalila, pokažite nam tu žalbu. Ovo je crno ili belo, ne postoji siva zona - ukazala je Brnabićeva ističući da je Cefta sporazum jasan i nedvosmislen i da postoji zvanični formalni proces žalbe.\nNavodi i da se Srbija žalila 27. novembra, da je uputila zvaničan zahtev Cefta sekretarijatu.\nRama optužio Srbiju da je prekršila CEFTA sporazum: Takse su "nenormalne, ali i situacija nenormalna"\nTagovi: Ana Brnabić, CEFTA sporazum, Kosovo i Metohija, Premijerka Srbije, Takse, Vlada Srbije\nLik 05.12.2018 12:18\nOdlično. Sad to iskoristite. Jer time priznaju da je Kosovo Srbija. Pošaljite sto kamiona sa humanitarnom pomoći na kosovo. Spremite vojsku i odgovorite ako bude trebalo\nmarko 05.12.2018 11:46\nPriština ima cilj da pokori Srbiju i učiniće sve kako bi nas ponizila.\nDejan 05.12.2018 11:45\nAlbancima je Srbija kriva za sve. Bolje bi im bilo da uspostave pravnu državu gde se poštuju ljudska prava a ne da im ljudi žive u GETIMA!


Nova sezona Formule 1 startuje u Melburnu - Meridianbet Vesti\nFormula 1Sport Ostalo Author:\tKladionica Meridian - 14/03/2015\nNova sezona Formule 1 startuje u Melburnu\nNova sezona Formule 1 je konačno stigla. Nakon dugačka i neuobičajeno tiha četiri meseca zimske pauze u Formuli 1, Velika nagrada Australije u Melburnu na stazi Albert park ovog vikenda označava povratak najpopularnijeg takmičenja u motosportu. Aktuelni šampioni, ekipa Mercedes GP i dalje deluju da će biti najveći favoriti i u 2015, ali niko ne može da bude siguran kako će se sezona razvijati sve dok ne budemo videli sve bolide i njihove vozače na samoj stazi u isto vreme.\nOvo će biti 20. izdanje Australijskog GP koje se održava na Albert parku. Trka, koja se zapravo vozi na uličnoj stazi oko jezera u Melburnu, ima relativno sporu prosečnu brzinu i 16 krivina uz ukupnu dužinu od 5.31 kilometar. Trenutna vremenska prognoza za nedelju predviđa oblačno ali suvo i toplo vreme sa temperaturama oko 31 stepena Celzijusa.\nProšlogodišnji pobednik Velike nagrade Australije je bio Mercedesov vozač Niko Rozberg. Niko je nestrpljiv da započne novu sezonu nakon umalo osvojene titule koja je na kraju pripala njegovom timskom kolegi Luisu Hamiltonu prošle godine. Mercedesov bolid za ovu sezonu je pokazao odlične rezultate tokom predsezonskog testiranja, ali je Ferari, takođe, pokazao potentcijal sa novim dizajnom i novim vozačem Sebastijanom Fetelom. Red bul Rejsing, sada sa Danijelom Rikiardom kao glavnim vozačem, takođe je među favoritima.\nMeklaren će prikazati motore novog dobavljača – Honde posle dve decenije korišćenja Mercedesovih agregata, ali bez svog novog vozača Fernanda Alonsa, koji će propustiti trku u nedelju i biti zamenjen test-vozačem Kevinom Magnusenom. Španac je doživeo potres mozga u udesu koji se dogodio tokom predsezonskog testiranja u Barseloni.\nTim Marusija, koji je otišao u stečaj na kraju prošle sezone, ipak će biti na stazi ove sezone sa vozačima Vilom Stivensom i Robertom Merhijem. Marusija, koju sada finansira biznismen Stefan Ficpatrik, koristiće modifikovanu verziju svog prošlogodišnjeg bolida.\nVozači ekipe Zauber za ovu sezonu i dalje ostaju nepoznati nakon donošenja presude australijskog suda da njihov test-vozač od prošle sezone Guido van der Garde ima važeći ugovor po kom bi trebao da vozi na trkama za njih u ovoj sezoni. Međutim, tim je već najavio Felipea Nasra i Markusa Eriksona kao vozače za ovonedeljnu trku. Zauber je izjavio da je Van der Garde nespreman za trku, i da su podneli žalbu na odluku suda.\nTrka počinje u 16h po lokalnom ili u 6h po centralnoevropskom vremenu u nedelju.\nTags:Albert Park, Fernando Alonso, Formula 1, Marusi, Meklaren, Melburn, sezona, tim, Velika nagrada, Zauber\nArsenal Vest Hem\nMeč specijal Altach – Ried\nNovak Đoković, Rodžer Federer i Rafael Nadal su rezultatski ubedljivo pobedili svoje protivnike u prvom…